title: Rosenlew-museo

text: Rosenlew-museo on Porin Aittaluodossa sijaitseva museo. Se esittelee pysyvässä perusnäyttelyssään Porissa vuosina 1853-1987 toimineen Rosenlewin sukuyhtiön ("W. Rosenlew & Co", myöhemmin W. "Oy W. Rosenlew Ab") historiaa, toimintaa ja tuotantoa.


title: Rosenlew-museo

text: Rosenlew-museo avattiin joulukuussa 2006 Satakunnan Museon hankkeena. Museota rahoittivat Euroopan unioni, Porin kaupunki sekä Rosenlewin suku. Yhteistyökumppaneina toimivat muun muassa Turun yliopisto ja Svenska Kulturfonden i Björneborg. Museorakennus on 1860-luvulta peräisin oleva kruununmakasiini, jonka on suunnitellut arkkitehti Georg Theodor Chiewitz.


title: Enter Shikari

text: Enter Shikari (joskus tyyliteltynä ΣΠΤΣR SHΦΚΔRΦ) on englantilainen, vuonna 2003 perustettu post-hardcore-yhtye. Nelijäseninen yhtye on kotoisin St Albansista, Hertfordshirestä. Yhtyeeseen kuuluvat Roughton ”Rou” Reynolds, Liam ”Rory” Clewlow, Chris Batten ja Rob Rolfe.


title: Enter Shikari

text: Yhtyeen erityinen musiikkityyli on kehittynyt erilaisista vaikutteista muun muassa rock-musiikista (erityisesti punk rockista sekä hardcore punkista), joita he ovat yhdistäneet elektronisen musiikin kanssa. Enter Shikaria pidetään yhtenä Electronicore-genren keskeisimmistä vaikuttajista.


title: Enter Shikari

text: Yhtye on nimetty Reynoldsin enon omistaman veneen mukaan. He pitivät nimestä ja olisivat alkujaan halunneet olla vain Shikari, mutta tuolloin oli jo toinen yhtye, joka käytti kyseistä nimeä. Shikari tarkoittaa muun muassa punjabiksi metsästäjää.


title: Enter Shikari

text: Yhtyeen debyyttialbumi "Take to the Skies" julkaistiin 19. maaliskuuta 2007 ja se sijoittui Britannian albumilistalla parhaimmillaan neljänneksi. Myöhemmin levy on myynyt kotimaassaan kultaa ylittäen 100 000 myydyn levyn rajan. Enter Shikarin toinen albumi "Common Dreads" julkaistiin 15. kesäkuuta 2009 ja se ylsi samalla listalla sijalle 16, kun taas heidän kolmas albuminsa, "A Flash Flood of Colour", julkaistiin 9. tammikuuta 2012 ja saavutti neljännen sijan listalla. Yhtye vietti reilusti aikaa "A Flash Flood Of Colour World Tour" -kiertueella ennen kuin he alkoivat työstämään seuraavaa albumiaan; "The Mindsweep", yhtyeen neljäs albumi julkaistiin 19. tammikuuta 2015. Siitä julkaistiin myöhemmin remix-albumi "The Mindsweep: Hospitalised", joka sisältää Hospital Recordsin artistien tuottamia drum and bass -versioita jokaisesta "The Mindsweep"in kappaleesta. Keväällä 2017 yhtye järjesti "Take To The Skies 10th Anniversary Tour" -kiertueen, jossa yhtye soitti kappaleita enimmäkseen debyyttialbumiltaan. Myöhemmin vuonna 2017, syyskuun 22. päivänä julkaistiin yhtyeen viides studioalbumi "The Spark", jonka sanoitusten kirjoittamiseen Reynolds sai inspiraatiota hänen pettymyksistään vuoden 2016 tapahtumiin, muun muassa Donald Trumpin presidentinvirasta sekä Brexit-ilmiöstä.Enter Shikarin Suomen-keikkoja on järjestetty seuraavasti:Ambush Reality on vuonna 2006 perustettu itsenäinen levy-yhtiö, joka julkaisee vielä musiikkia vain Enter Shikarilta. Yhtyeen jäsenet ja heidän ystävänsä ovat levy-yhtiön osakkaita ja ylläpitäjiä.


title: Enter Shikari

text: Enter Shikarin aikoessa lähteä kiertämään Yhdysvaltoja he päättivät, että heidän tulisi tehdä sopimus jonkin suuremman levy-yhtiön kanssa. 29. elokuuta 2007 Ambush Reality ilmoitti, että "Take to the Skies" julkaistaisiin Pohjois-Amerikassa yhdessä Tiny Evil -levy-yhtiön kanssa.


title: Rheinpark Stadion

text: Rheinpark Stadion on Liechtensteinin kansallisareena. Se sijaitsee maan pääkaupungissa Vaduzissa. Stadionilla pelaa suurimman osan kotiotteluistaan Liechtensteinin jalkapallomaajoukkue, ja se on myös jalkapalloseura FC Vaduzin kotiareena. Stadion avattiin virallisesti 31. heinäkuuta 1998 FC Vaduzin ja 1. FC Kaiserslauternin välisellä ottelulla.


title: Frankie Muniz

text: Francisco Muniz IV, paremmin tunnettu nimellä Frankie Muniz (s. 5. joulukuuta 1985 Ridgewood, New Jersey) on Emmy-palkittu yhdysvaltalainen näyttelijä, joka aloitti näyttelijäuransa FOX-televisiokanavalla. Muniz on erityisesti tunnettu komediasarjasta Veljemme on nero kaikkialla maailmassa ja elokuvista Agentti Cody Banks ja Big Fat Liar – Valehtelija.


title: Frankie Muniz

text: Hän on näytellyt myös elokuvissa muun muassa Salamaseepra (ääni), Stay Alive ja Sashank.


title: Eschen

text: Eschen on yksi Liechtensteinin ruhtinaskunnan kunnista. Se on Unterlandin alueen keskuspaikkakunta. Varhaisin maininta historiallisissa teksteissä Eschenistä löytyy noin vuoden 842 tienoilta, ja sen nimi esiintyy muodossa "Essane". Kunnan nähtävyyksiin lukeutuu muun muassa Pyhän Martin kirkko. Siellä sijaitsee myös Paavi Johannes Paavali II:n vuoden 1985 visiitin kunniaksi pystytetty monumentti.


title: Maurya-valtakunta

text: Maurya-valtakunta oli muinaisen Intian valtakunnista mahtavin niin poliittisesti kuin sotilaallisestikin. Sen pääkaupunki oli Pataliputra. Valtakunnan perusti vuonna 324 eaa. Chandragupta Maurya, joka oli syrjäyttänyt Nanda-dynastian ja hallitsi aluetta Magadhassa, Intian itäosassa nykyisten Bengalin ja Biharin alueella.


title: Maurya-valtakunta

text: Maurya alkoi nopeasti laajentua länteen hyödyntämällä taitavasti Aleksanteri Suuren makedonialaisten ja persialaisten armeijoiden aiheuttamaa sekasortoa. Vuoteen 305 eaa. mennessä valtakunta oli laajentunut käsittämään koko Luoteis-Intian. Kuningas Ašoka viimeisteli valtakunnan laajenemisen valloittamalla Kalingan verisessä sodassa. Intian niemimaan eteläkärkeen jäi kaksi itsenäistä valtiota, muuten maa kuului Mauryalle.


title: Maurya-valtakunta

text: Maurya-dynastian hallitessa Intian talous kukoisti ja kauppa ja maanviljely kehittyivät yhtenäisen hallinnon suojeluksessa. Kalinga-sodan jälkeen maassa oli puoli vuosisataa kestänyt rauha. Chandragupta Mauryan viehtymys jainalaisuuteen edesauttoi sosiaalisia ja uskonnollisia uudistuksia, kun taas Ašokan buddhalaisuus toi väkivallattomuuden ja sosiaalisen ja poliittisen sovun kansallisiksi ihanteiksi.


title: Maurya-valtakunta

text: Maurya-dynastian perusti Chandragupta Maurya. Hän ei ollut ylhäisestä suvusta, vaan raivasi itse tiensä valtaan vaatimattomista lähtökohdista huolimatta. Hän oli kasvanut Magadhan valtakunnassa, jossa tuolloin oli vallassa epäsuosittu kuningas Dhana Nanda. Joidenkin lähteiden mukaan Chandragupta olisi ollut Nandalle sukua, mutta joutunut epäsuosioon ja alhaiseen asemaan. Hallinnon epäsuosiota hyödyntäen Chandragupta syrjäytti Nandan ja tuli Magadhan hallitsijaksi alle 25-vuotiaana vuonna 324 eaa. Chandragupta sai pyrkimyksiinsä apua määrätietoiselta brahmaanineuvonantajaltaan Kautilyalta, jonka oletetaan kirjoittaneen Arthashastran, poliittisen oppaan, jota voi verrata Machiavellin "Ruhtinaaseen".


title: Maurya-valtakunta

text: Päästyään Magadhan valtiaaksi Chandragupta alkoi laajentaa valtakuntaansa. Magadha oli menettänyt läntiset alueet hallinnastaan Nanda-dynastian loppuvaiheen sekavina aikoina, kun Aleksanteri Suuri armeijoineen valloitti Intian länsiosia. Chandragupta vakiinnutti ensin valtansa Gangesin laaksossa, Magadhan perinteisellä ydinalueella, ja eteni sitten luoteeseen. Siellä häntä vastassa olivat kreikkalaisvaltiot, joihin Aleksanterin valtakunta oli hänen kuoltuaan jakautunut. Vuoteen 305 eaa. mennessä Chandragupta kukisti Aleksanterin suurvallan jäänteet Intiassa ja sai liitettyä alueisiinsa Länsi-Intian ja Induksen laakson. Hän joutui kuitenkin taistelemaan pitääkseen alueet hallussaan. Länsi-Aasiassa Aleksanterin perinnön oli ottanut haltuunsa Seleukidien imperiumin perustaja Seleukos I Nikator, joka eteni kohti Intiaa palauttaakseen alueet kreikkalaisten hallintaan. Chandragupta kuitenkin voitti sodan ja sai nykyisen Afganistanin alueetkin liitettyä valtakuntaansa.


title: Maurya-valtakunta

text: Chandragupta oli tiiviisti yhteydessä Seleukokseen, joka antoi yhden tyttärensäkin vaimoksi mauryahallitsijalle. Kreikkalaisten diplomaatti Megastheneen muistiinpanojen kautta on saatu paljon tarkkaa tietoa Intian muuten epämääräisestä historiasta.


title: Maurya-valtakunta

text: Jainalaisen perimätiedon mukaan Chandragupta kyllästyi hallitsijaelämäänsä ja lähti luostariin, missä hän paastosi itsensä kuoliaaksi. Tästä ei ole kuitenkaan mitään varmoja todisteita. Varmaa on, että vuonna 301 eaa. valtaistuimelle nousi hänen poikansa Bindusara. Hänestä tiedetään hyvin vähän. Kreikkalaiset lähteet kertovat Bindusaran pyytäneen Seleukidien imperiumin kuningas Antiokhos I Soteria lähettämään Intiaan kreikkalaisia filosofeja.


title: Maurya-valtakunta

text: Bindusara jatkoi isänsä työtä valtakunnan laajentamiseksi. Hän valloitti suurimman osan Intian niemimaan eteläosista. Vain eteläkärjen tamilialueet ja kaakkoisrannikolla sijainnut Kalingan valtakunta onnistuivat vastustamaan Mauryan sotavaunuja. Vuonna 269 eaa. Bindusara kuoli jättäen laajentumispolitiikan jatkamisen poikansa Ašokan harteille.


title: Maurya-valtakunta

text: Ašokan ensimmäisistä hallitusvuosista tiedetään vain vähän. Ilmeisesti hän on käyttänyt ne laajentuneen valtakunnan hallinnon organisointiin ja lujittamiseen. Vuonna 261 eaa. hän aloitti sodan Mauryan valtaa yhä vastustaneen Kalingan valloittamiseksi. Sotaretken lopputuloksena Kalinga kukistui, mutta vasta raakojen taistelujen jälkeen. Ašokan teettämän kallioediktin mukaan 150 000 kalingalaista otettiin vangiksi, 100 000 ihmistä kuoli taisteluissa ja tuhansia muita tauteihin ja ruuanpuutteeseen. Verenvuodatus järkytti Ašokaa niin, että hän kääntyi buddhalaiseksi ja alkoi pitää hallinnassaan tärkeänä ahimsan eli väkivallattomuuden, suvaitsevaisuuden ja kansan hyvinvoinnin periaatteita. Tällä oli merkittävä vaikutus buddhalaisuuden leviämiseen ja valtakunnan koossapysymiseen, ja Ašokan lisänimi Suuri on annettu juuri näiden ominaisuuksien eikä valloitusten perusteella.


title: Maurya-valtakunta

text: Suurimmillaan Ašokan aikana Maurya-valtakunta ulottui pohjoisessa Himalajalle ja idässä nykyiseen Assamiin. Lännessä sen valta ylti nykyisen Pakistanin toiselle puolelle, osiin Persiaa ja nykyistä Afganistania. Nykyiset Kandahar ja Herat olivat sen osia. Vuonna 232 eaa. Ašoka kuoli. Vaikka hänen huippuunsa kehittämä hallintojärjestelmä oli tehokas, se oli riippuvainen vahvasta ylimmästä johtajasta. Ašokan seuraajat eivät olleet tehtävään riittävän kyvykkäitä, ja valtakunnan etäisimmät osat irtosivat keskushallinnon alaisuudesta ja itsenäistyivät. Myös valtiontalous heikkeni, mistä osoituksena ovat aiempaa vähemmän jalometallia sisältävät rahat. Maurya-dynastia hallitsi kuitenkin Intian keskiosia vielä 50 vuotta. Lopullisesti Mauryat syöstiin vallasta 184 eaa., kun viimeisen Mauryakuninkaan brahmaanikomentaja Pusyamitra Sunga teki vallankaappauksen ja loi Magadhaa jatkossa hallinneen Sunga-dynastian.


title: Maurya-valtakunta

text: Maurya-valtakunnan hallintojärjestelmä kehittyi huippuunsa vasta Ašokan aikana, kun laajentumissodat olivat loppuneet. Järjestelmän filosofia periytyi kuitenkin jo Chandraguptalta ja hänen neuvonantajaltaan Kautilyalta. Mauryat noudattivat hallinnassaan pitkälti Kautilyan kirjoittaman hallinto-oppaan ohjeita. Juuri yhdistetyn Intian takia hallinto oli hyvin keskitetty, sillä kansallistunnetta ei ollut pitämässä valtakuntaa koossa. Chandragupta oli luonut laajan vakoojajärjestelmän jo ennen valtaannousuaan ollakseen tietoinen vihollistensa liikkeistä. Myöhemmin tästä kehittyi salainen poliisi, johon kuului urkkijoita ympäri maata ja kaikilta elämänaloilta.


title: Maurya-valtakunta

text: Tehokasta ja keskitettyä hallintoa varten maa oli jaettu neljään hallitsijan valitseman varakuninkaan valvomaan alueeseen. Nämä taas oli jaettu samoin hallitsijan valitsemien kuvernöörien johtamiin maakuntiin. Maakunnat koostuivat piirikunnista, joiden avulla hallinto ulottui kylätasolle asti. Muutamasta kylästä koostuvaa piirikuntaa valvoi hallituksen virkamies, joka piti kirjaa väestöstä ja karjasta ja valvoi maanomistusta. Kaupungeilla oli omat hallituksen virkamiehet. Ylin oli laista ja järjestyksestä vastaava ylivalvoja, jota avustivat kirjanpitäjä ja veronkantaja. Pääkaupunkia Pataliputraa johti 30-henkinen neuvosto, joka valvoi kauppaa, verotusta, lakia ja piti kirjaa väestöstä.


title: Maurya-valtakunta

text: Hallintokoneisto oli tehokas ja tarkkaan valvottu salaisen poliisin avulla. Kriisitilanteissa keskushallinnon tukena oli lisäksi valtava palkka-armeija. Kreikkalaisen historioitsijan Magastheneen mukaan Chandraguptan aikana armeijaan kuului 600 000 jalkaväen sotilasta, 30 000 ratsumiestä, 8 000 sotavaunua ja 9 000 sotanorsua. Vaikka luvut ovat todennäköisesti hieman liioiteltuja, armeija oli aikansa mittapuulla suuri. Lisäksi on huomattava, että armeijan koko kasvoi Bindusaran ja Ašokan valloittaessa lisää alueita. Armeija oli hyvin organisoitu palkka-armeija, joka ei näytä puuttuneen valtion hallintoon, vaan ainoastaan taistelleen.


title: Maurya-valtakunta

text: Maurya-valtakunnan hallinto oli aikakautensa tehokkaimpia, sitä voi verrata lähinnä 300 vuotta myöhemmin huippunsa saavuttaneeseen Rooman imperiumiin tai Kiinan hallintoon. Keskitetty järjestelmä oli kuitenkin riippuvainen voimakkaasta johtajasta. Salaisen poliisin urkkijoiden takia alemmat virkamiehet eivät uskaltaneet tehdä mitään pyytämättä ohjeita ylempää. Tämä oli todennäköisesti yksi syy valtakunnan rappioon Ašokan jälkeen.


title: Maurya-valtakunta

text: Maurya-valtakunnan talous oli hallinnon tavoin hyvin keskusjohtoinen. Valtiontalous perustui ajatukseen, jossa kuningas omisti maat ja vedet ja sai siten verottaa kansaa niiden käytöstä. Ajatus soi kuninkaalle myös vallan siirtää alamaisiaan paikasta toiseen haluamallaan tavalla esimerkiksi uusia asutuskeskuksia varten. Mauryoitten hallinto-oppaan mukaan tuhoisinta valtiolle on tyhjä valtionkassa. Niinpä lähes kaikkea mahdollista verotettiin. Kaikesta tuotannosta, myös sadosta, maksettiin neljännes valtiolle eräänlaisena arvonlisäverona. Myös kaupankäyntiä ja maaomaisuutta verotettiin.


title: Maurya-valtakunta

text:
Valtakunnan pääelinkeino oli maatalous, jonka tuottavuus parani Maurya-hallinnon aikana huomattavasti uusien kastelujärjestelmien ansiosta. Tärkeimmät viljakasvit olivat riisi ja varsinkin luoteessa vehnä. Köyhemmille hirssi oli tärkeä ravinnonlähde. Maataloudessa myös palkokasvit, kurkut, mango ja banaani olivat tärkeitä. Lehmiä pidettiin lähinnä maitotaloutta varten, lihaa saatiin vuohista, lampaista ja kanoista. Kaivostoiminta oli myös tärkeää. Jharkhandin alueella oli tuottoisia rautakaivoksia ja Dekkanista ja Rajasthanista saatiin kuparia. Kaupan kehitystä auttoivat uudet tiet, joskin joet säilyivät tärkeinä kuljetusväylinä. Ulkomaankaupassa merikauppa oli tärkeimmässä osassa, vaikka uusi Kuninkaallinen tie olikin yhteydessä Silkkitien kautta länteen ja Kiinaan. Merikauppaa käytiin lännessä Mesopotamian ja Etelä-Arabian satamien kanssa, idässä nykyisten Burman, Malesian ja Indonesian alueiden kanssa. Tärkeitä kauppatuotteita olivat Etelä-Intiasta saatavat mausteet, kulta ja jalokivet, Bengalin silkki, Gujaratin puuvilla ja Himalajan myski ja sahrami. Myös norsunluuta ja jalopuuta vietiin etenkin länteen. Tuontipuolella tärkeitä olivat viini, orjat, tina, lyijy ja keramiikka lännestä ja jade ja tietyt mausteet idästä.
Käsityöläisyys oli paikallisesti kaupungeissa tärkeää, mutta valtakunnan mittakaavassa suhteellisen vähäistä. Valtiolla oli monopoliasema tärkeimmillä aloilla, kuten laivanrakennuksessa, kaivostoiminnassa ja asepajoissa. Muidenkin alojen käsityöläisiä ja palveluammattien harjoittajia valvottiin tarkasti, ja valtio harjoitti jonkinlaista hintasääntelyä. Myös mittayksiköt oli tarkasti standardoitu. Maurya-valtakunnassa oli kehittynyt rahatalous, jossa rahan arvo perustui siinä olevan jalometallin määrään. Rahat olivat siten käypiä myös ulkomailla.,


title: Maurya-valtakunta

text: Rankalla verotuksella ja kaupan sääntelyllä valtiolle kerätyt rahat käytettiin osaksi mauryoitten vallan lujittamiseen, mutta myös kansan hyväksi. Valtiontalous oli jaettu eri hallinnonaloihin, joista jokainen raportoi kuluistaan erilliselle talousministeriölle. Noin neljännes valtion tuloista kului paisuneen hallinnon ja salaisen poliisin ylläpitoon. Korkeimpien virkamiesten palkat olivat suuria väärinkäytösten hillitsemiseksi. Myös suuri palkka-armeija vaati paljon rahaa. Kansa oli kuitenkin korkeista veroista huolimatta ilmeisesti tyytyväistä, sillä vastineeksi virkakoneisto takasi järjestyksen. Lisäksi yli puolet valtion tuloista kului julkisiin rakennustöihin ja erityisesti Ašokan käännyttyä buddhalaisuuteen myös kansaa hyödyttäviin toimiin, kuten ilmaisiin sairaaloihin.


title: Maurya-valtakunta

text: Yli puolet valtion tuloista käytettiin rakennustöihin. Kaikkein suurin projekti oli Kuninkaallinen tie, joka kulki Pataliputrasta valtakunnan luoteisrajalle ja yhdistyi sitten silkkitiehen. Se oli 1 850 km pitkä, ja sen varrelle oli merkitty sivutiet ja etäisyydet kaupunkeihin ja kyliin. Tien varrelle oli valtio rakentanut majataloja ja istuttanut puita varjostamaan matkailijoita. Tiellä oli suuri merkitys kaupankäynnin edistäjänä, ja sitä pitkin tieto ja tarvittaessa sotilaat kulkivat nopeasti valtakunnan puolelta toiselle.


title: Maurya-valtakunta

text:
Pääkaupunki Pataliputra saavutti suurimman loistonsa Ašokan aikana. Tuolta ajalta on vain vähän jäänteitä, sillä rakennukset oli tehty enimmäkseen puusta. Tiili ja kivi olivat vasta tulossa laajamittaiseen käyttöön rakennusmateriaalina. Kaupungin historiasta on saatu tietoa Megastheneen kirjoituksista, jotka arkeologiset tutkimukset ovat pitkälti osoittaneet oikeiksi. Pataliputraa ympäröi valtava puinen muuri, jonka edessä oli 270 m leveä vallihauta. Muurissa oli 570 tornia ja 64 porttia. Kaupungin asemakaava oli hyvin suunniteltu ja kontrolloitu päätellen leveistä kaduista, toreista ja puistoista. Keskellä kaupunkia oli keisarillinen palatsi, joka oli rakennettu sekin lähinnä puusta. Siinä oli kuitenkin runsaasti kultaisia ja hopeisia koristeita ja veistoksia. Palatsi oli jäljellä vielä 600 vuotta myöhemmin kiinalaisen pyhiinvaeltajan Fa Xianin vieraillessa Intiassa. Hänen matkakertomuksestaan on myös saatu tietoa Pataliputran historiasta.
Ašokan käännyttyä buddhalaisuuteen Kalingan sodan jälkeen ja alettua kannattaa "ahimsaa", hallitus alkoi hänen käskystään rakentaa yhä enemmän tavallista kansaa hyödyttäviä rakennuksia ympäri valtakuntaa. Näihin kuuluivat julkiset sairaalat, kaivot, kasteluhankkeet ja majatalot. Ašoka rakennutti myös lukuisia stupia, joista merkittävin on Bhopalin lähellä sijaitseva Sanchin Suuri stupa, joka tosin ei ole enää alkuperäisessä asussaan. Näyttävimmät Maurya-valtakunnan jäljellä olevat muistomerkit ovat kuitenkin Ašokan ympäri valtakuntaa teettämät valtavat kivipylväät, joihin hän kaiverrutti ediktejään. Ne olivat kansalle suunnattuja virallisia kuulutuksia, joissa hän julistaa hallintonsa periaatteita tai kehottavat kansaa noudattamaan "ahimsaa" tai muita buddhalaisuuden periaatteita. Kivipylväiden lisäksi näitä ediktejä on kaiverrettu moniin kallioihin. Parhaiten säilynyt kivipylväs on Biharissa Vaishalissa. Sen huipulla on keisarin vallan tunnus, istuva leijona. Yhden pylvään päällä selätysten olevista neljästä leijonasta on tehty myös nyky-Intian tunnus.


title: Maurya-valtakunta

text: Maurya-valtakunta edisti merkittävästi kahden intialaisen uskonnon, jainalaisuuden ja buddhalaisuuden leviämistä. Dynastian perustaja, Chandragupta Maurya, oli viehtynyt jainalaisuuteen ja loi perustan jainalaisuuden kannattajien myöhemmälle kasvulle. Ennen hänen hallintokauttaan jainalaisuuden merkitys oli ollut hyvin vähäinen, ja se oli säilynyt lähinnä suullisena perimätietona pienen yhteisön piirissä. Chandraguptan kautta jainalaisuudesta tuli kuitenkin merkittävä uskonto Magadhan ydinalueilla, mistä se myöhemmin levisi muualle Intiaan.


title: Maurya-valtakunta

text: Kuningas Ašoka kääntyi buddhalaisuuteen Kalingaa vastaan käymänsä sodan jälkeen. Sodassa kuolleet 100 000 ihmistä saivat hänet miettimään tappamisen mielekkyyttä, ja Ašoka ryhtyi ajamaan väkivallattomuuden ja suvaitsevaisuuden aatteita. Tällä oli vaikutuksia valtakunnan lakeihinkin. Rangaistuksia lievennettiin ja fyysisen voiman käytöstä pyrittiin pidättymään viimeiseen asti. Valtion turvallisuutta hän ei kuitenkaan halunnut vaarantaa. Kuolemanrangaistus pidettiin voimassa, eikä kidutustakaan kielletty. Buddhalaisuudesta tuli Ašokan kaudella Intian tärkein uskonto, jonka sanomaa hän levitti edikteissään. Suvaitsevaisuuden kannattajana hän ei kuitenkaan tehnyt siitä valtionuskontoa, vaan kannusti kaikkia pitämään jokaista uskontoa kunnioituksen arvoisena. Ašoka vaikutti merkittävästi buddhalaisuuden leviämiseen myös Intian ulkopuolelle. Uskonnon tulevan kehityksen kannalta tämä on ollut tärkeämpää, sillä Intiasta buddhalaisuus hävisi myöhempinä vuosisatoina lähes kokonaan. Vuosien 250 ja 240 eaa. välissä Ašoka järjesti Pataliputrassa buddhalaisten munkkien kokouksen, jossa uskonnon pyhiä kirjoituksia koottiin yhteen ja opin yksityiskohtia vahvistettiin. Tuolloin hän myös lähetti buddhalaisia lähetyssaarnaajia joka puolelle Intiaa, Sri Lankaan ja ilmeisesti myös ympäri hellenististä maailmaa hallitsijoiden hoveihin, joskaan sikäläiset lähteet eivät vahvista tietoa. Itä-Intian ja Sri Lankan kautta buddhalaisuus levisi myöhemmin Kaakkois-Aasiaan, missä siitä on monin paikoin tullut valtauskonto.,


title: SVR (tiedustelupalvelu)

text:
SVR () on Venäjän ulkomaantiedustelupalvelu. SVR:n juuret ovat NKVD:n 20. joulukuuta 1920 perustetussa ulkomaanosastossa. Se tunnettiin sittemmin KGB:n ensimmäisenä direktoraattina erotuksena turvallisuuspoliisista. Nykyisen nimensä se sai vuonna 1991 Neuvostoliiton hajotessa.
SVR suorittaa ulkomaista tiedustelua, terrorismin vastaista toimintaa ja tietojen vaihtoa vieraiden tiedustelupalveluiden kanssa. Virasto vastaa myös tietojen analysoinnista. FSB:stä poiketen SVR ei toimi poliisitehtävissä.
SVR on suoraan Venäjän presidentin alainen ministeriöön verrattavissa oleva virasto, jonka johtajalla on kenraalin sotilasarvo. SVR raportoi suoraan presidentille. Organisaatioon kuulunee esikuntadirektoraatti ja seitsemän varsinaista direktoraattia.


title: SVR (tiedustelupalvelu)

text: SVR:n kokonaisvahvuus on tuntematon, mutta Saksan hallituksen teettämän raportin mukaan sillä on arviolta 13 000 työntekijää. Järjestöä johtaa entinen Venäjän pääministeri Mihail Fradkov ja myös yksi hänen edeltäjistään, Jevgeni Primakov, on toiminut maan pääministerinä.


title: Lumen kaukokartoitus

text: Lumen kaukokartoitus on lumipeitteen ominaisuuksien havaitsemista laitteilla, jotka eivät ole kosketuksissa itse lumen kanssa; yleensä mittalaitteet kulkevat satelliittien mukana. Tieto lumen alueellisesta jakaumasta eli peitteestä ja lumipeitteen paksuudesta eli lumen syvyydestä on tärkeä meteorologisissa (kuten lämpötilan ennustaminen) ja hydrologisissa sovelluksissa (kuten tulvien tai vesivoiman tuotannon ennustaminen).


title: Lumen kaukokartoitus

text:
Lumi sekoittuu helposti pilviin, erityisesti alapilviin, jotka koostuvat vesipisaroista. Lumi on näkyvän valon alueella hyvin heijastavaa, kuten pilvetkin. Myös pitkäaaltoisen lämpösäteilyn alueella
lumen ja pilvien kontrasti on usein hyvin pieni. Vaikka yleensä paksut keski- ja yläpilvet ovat yleensä kylmempiä kuin pilvetön pinta, niin talvella tai yöllä alapilvien ja pinnan lämpötilaeroa ei
välttämättä ole lainkaan tai pilvet ovat lämpimämpiä kuin pinta.


title: Lumen kaukokartoitus

text: Lumen erottaminen alapilvistä onnistuu kuitenkin käyttämällä lumen heijastusominaisuuksia lähi-infrapuna-alueella. Oheisessa kuvassa on sama alue Pohjois-Norjasta esitetty tosivärikuvana sekä 1,6 mikrometrin ja 3,8 mikrometrin yksivärikuvina. Pilvien ja lumen kontrasti on selvästi parempi lähi-infrapuna-alueella.


title: Lumen kaukokartoitus

text: Auringon heijastuvaan valoon perustuvien menetelmien ongelmina on, että pilvet estävät pinnan havaitsemisen ja talvella, jolloin lunta on eniten, päivä on lyhyt ja auringon korkeuskulma on matala.


title: Lumen kaukokartoitus

text:
Lumen syvyyden tai yleensä lumen vesiarvon mittaaminen näkyvän valon tai lämpösäteilyn alueella on hyvin epätarkkaa. Parempiin tuloksiin päästään käyttämällä mikroaaltoaluetta mittaavilla instrumenteilla. Nämä näkevät pilvien lävitse, mutta niiden
paikkaerotuskyky on näkyvää valoa ja lähi-infrapunaa käyttäviä instrumentteja heikompi.


title: Secret Treaties

text: Secret Treaties on Blue Öyster Cultin vuonna 1974 julkaistu albumi. Albumi on monien kriitikoiden ja fanien mielestä yhtyeen paras albumi, sisältäen yhtyeen klassikoiksi nousseita kappaleita kuten "Career of Evil", "Dominance and Submission" ja "Astronomy". Albumia on myyty kultalevyn arvoisesti Yhdysvalloissa ja se on myös pärjännyt hyvin monien rock-lehtien "paras albumi"-äänestyksissä.


title: Secret Treaties

text: BÖC oli julkaissut kaksi studioalbumia vuoteen 1973 mennessä ja vaikka albumit eivät olleet menestyneet kaupallisesti kovinkaan vahvasti pidettiin yhtyettä hyvänä live-esiintyjänä ja se teki paljon kiertueita alkuvuosina, mm. lämmitellen isompia artisteja. Kun BÖC alkoi levyttämään "Secret Treaties"ia, päätti se keskittyä laulunkirjoittamiseen entistä intensiivisemmin ja pyrki tuottamaan enemmän "tunteita" herättävän albumin. Talvella 1973-1974 yhtye työsti albumin kappaleet pienessä mökissä Long Islandilla.


title: Secret Treaties

text: Myös yhtyeen manageri Sandy Pearlman ja yhtyeen lähipiiriin kuulunut rock-toimittaja Richard Meltzer osallistuivat sanoittajina kappaleiden tekoon. Osa kappaleista pohjautuukin Pearlmanin 1960-luvulla kirjoittamaan "Imaginos"-konseptiin, joka käsitteli "maailmansotiin perustuvia, salaperäisiä tieteitä", joista mainitaan myös albumin kansiteksteissä. Albumilla kappaleet tulevat ilman taukoja luoden näin konseptimaisen tunnelman, kappaleiden käsitellessä "salamyhkäisesti ja moniselitteisesti" erilaisia ihmiskunnan teemoja. Musiikillisesti albumi on pääasiallisesti hard / heavy rock-painotteinen.


title: Secret Treaties

text: Albumin avaa rumpali Albert Bouchardin ja runoilija-laulaja Patti Smithin säveltämä "Career of Evil". Se pohjautuu Smithin runoon "Poem Of Isadore Ducasse". Kappale julkaistiin myös singlenä. Kyseinen versio on albumiversiota lyhyempi ja sitä on myös sensuroitu. Kyseenalaiset sanat "I'd like to do it to your daughter on the dirt road" ovat vaihtuneet muotoon "I'd like to do it like you oughta in the dirt road". Musiikillisesti kappale on keskitempoinen kulkien kitarariffin myötä.


title: Secret Treaties

text: "The Subhuman" on rauhallinen, tunnelmallisempi kappale, jonka ovat säveltäneet vokalisti-kitaristi Eric Bloom ja Sandy Pearlman. Kappale julkaistiin myöhemmin uudelleen "Imaginos"-albumilla nimellä "Blue Oyster Cult". Sanat pohjautuvat Pearlmanin aiemmin mainittuun "Imaginos"-kertomukseen. Kappaleessa kitaristi Donald Roeserin tunnelmallinen sooloilu tulee hyvin esille.


title: Secret Treaties

text: "Dominance and Submission", "ME 262" ja "Cagey Cretins" ovat nopeatempoisia heavy rock-kappaleita, joista viimeksi mainitussa kuullaan Albert Bouchardin tuplabasari-komppia. Nimi "ME 262" tulee samannimisestä toisen maailmansodan aikaisesta saksalaisesta hävittäjälentokoneesta ja kappaleen teksti sisältääkin viitteitä kyseiseltä ajalta. "Dominance and Submission"-kappaleesta tuli yleisönlaulatus-numero yhtyeen myöhemmillä kiertueilla. Sen sanat kertovat oikeasti tapahtuneesta automatkasta, jossa mukana olivat mm. laulussa esiintyvät Suzy- ja Charles-nimiset henkilöt.


title: Secret Treaties

text: "Harvester of Eyes" on hitaampitempoinen, "junnaavan" riffin myötä kulkeva kappale, jonka tahtilaji vaihtuu kappaleen loppuosassa. Sitä seuraava "Flaming Telepaths" alkaa soittorasia-efektillä, ja kappaleessa Allen Lanierin syntetisaattori on isossa osassa. Kappaleen sanoituksen aiheena on "tieteis-henkinen huumausaineiden testaus ihmisillä tuhoisin seurauksin".


title: Secret Treaties

text: Albumin päättää lähes 7-minuuttinen "Astronomy". Kappale on hidas, balladimainen, jossa kosketinsoittimet ja piano ovat isossa osassa. Yhtyeen mukaan kappaleen musiikin inspiraationa oli David Bowien "Panic in Detroit"-kappale. Sanoituksen inspiraationa on toiminut jälleen Pearlmanin "Imaginos"-runo sekä hänen mainitsemansa "salainen tiede", sekä seksuaalisuus. Lisäksi kappaleen tarinassa on mukana jälleen Suzy-niminen naishenkilö, johon viitataan joissain muissakin yhtyeen lauluissa. BÖC levytti myöhemmin kappaleen uudelleen "Imaginos"-albumille ja Metallica-yhtye coveroi kappaleen myöhemmin "Garage Inc."-albumilleen.


title: Secret Treaties

text: Kappaleet "Boorman the Chauffer", "Mommy", "Mes Dames Sarat" ja "Born to be Wild" nauhoitettiin myös albumin sessioissa ja julkaistiin albumin remasteroidussa versiossa vuonna 2001. Cover-kappale "Born to be Wild" julkaistiin alun perin saman kappaleen live-version b-puolena vuonna 1975. Basisti Joe Bouchardin ja tuottaja Murray Krugmanin säveltämä "Boorman the Chauffer" on hyvin samanhenkinen kappaleen "ME 262" kanssa. "Mommy" on puolestaan hieman proto-punk-henkinen ainakin sanoitukseltaan ja Allen Lanierin "Mes Dames Sarat" (tunnetaan myös nimellä "CC (Coca-Cola) Voodoo") edustaa progressiivisempaa suuntausta ottaen vaikutteita edellisen albumin "The Red and The Black"-kappaleesta.


title: Secret Treaties

text: "Secret Treaties" julkaistiin huhtikuussa 1974. Kannessa oli mustavalkoinen maalaus yhtyeestä ME 262-hävittäjän ympärillä. Albumin kansi jatkoi yhtyeen "mustavalkoista" sarjaa; myös kahden aiemman albumin kannet olivat mustavalkoiset. Singlenä julkaistiin kappale "Career of Evil". Albumi nousi Billboardin listalla sijalle 53. ja siitä tuli lopulta kultalevy vuonna 1992. Yhtyeen suosio kasvoi Pohjois-Amerikassa albumin myytyä edellisiä albumeita paremmin ja BÖC sai jalansijaa myös Euroopassa ja Britanniassa, jossa arvostettu Melody Maker-lehti nimesi albumin "kaikkien aikojen parhaaksi rock-albumiksi" vuonna 1975. Myös Yhdysvalloissa Rolling Stone- ja Creem-lehdet antoivat positiivista palautetta albumista.


title: Secret Treaties

text: Myös yhtyeen fanit ja tämän päivän kriitikot nostavat albumin yhdeksi yhtyeen parhaista. Monet albumin kappaleet (esim. "Career of Evil", "Dominance and Submission", "ME 262" ja "Astronomy") ovat nousseet yhtyeen klassikoihin kuuluviksi ja ovat pysyneet yhtyeen soittolistalla konserteissa. Arvostelijoista mm. Allmusic-sivuston arvostelija kehuu albumin sanoituksia ja soitantaa ja nostaa albumin "yhtyeen ehdottomaksi klassikoksi" ja Sputnik Music-sivuston kriitikko sanoo albumin olevan "viimeinen yhtyeen kolmesta ensimmäisestä voima-albumista" ja pitää albumia "itsestään selvänä menestyksenä". Kerrang!-lehden Don Kayen mukaan "albumin kappaleet sopivat täydellisesti yhteen toistensa kanssa luoden draamaa ja monipuolisuutta jota vain parhaat albumit voivat tarjota".


title: Secret Treaties

text: Albumista julkaistiin bonus-raitoja sisältävä remasteroitu versio vuonna 2001. Varhaisemmissa CD-painoksissa "Cagey Cretins"-kappaleessa on pieni "hyppy" johtuen ilmeisesti nauhavirheestä CD-masteroinnissa. Myös kannessa yhtyeen nimi on vihreällä joissain painoksissa.


title: Elektroluminesenssinäyttö

text: Elektroluminesenssinäyttö tai EL-näyttö tai ELD (Electroluminescent Display) on litteä näyttö, jossa käytetään hyödyksi elektroluminesenssi-ilmiötä valon muodostamiseksi. Valo saadaan muodostumaan viemällä sähkövirta materiaaliin, joka sen voimasta alkaa emittoida valoa.


title: Elektroluminesenssinäyttö

text: Elekroluminesessi-ilmiön piikarbidissa havaitsi ensimmäisenä Kapteeni Joseph Round vuonna 1907, mutta elektroluminesenssinäyttöjen kaupallinen valmistus alkoi vasta 1980-luvulla. EL-näyttöjä käytetään esimerkiksi sairaalalaitteissa, liikkuvissa työkoneissa ja autoissa, joissa näytöiltä vaaditaan erityistä ympäristön olosuhteiden kestoa. EL-näyttöjä käytetään myös nestekidenäyttöjen taustavalona. Suomessa Lohja Elektroniikka kehitti 80-luvulla ALD-tekniikkaa EL-näyttöjen valmistukseen. Espoon tehdas myytiin vuonna 1990 Amerikkalaiselle Planar Systems Inc:lle. Vuonna 2012 suomalainen Beneq Oy osti Planar Systemsin elektroluminesenssiliiketoiminnan ja jatkaa El-näyttöjen valmistusta Espoon tehtaassa Lumineq-tuotemerkillä.


title: Elektroluminesenssinäyttö

text: EL-näytön etuna on sen kohtuullisen yksinkertainen rakenne. EL-näyttöjä tehdään lasille ohutkalvojenkasvatustekniikalla. Ensin lasille tehdään läpinäkyvä johderivistö. Läpinäkyvän johteen täytyy olla näytön katselusuunnassa. Tämän jälkeen tulee eristekerros ja sen jälkeen hohdemateriaalikerros, jonka päälle jälleen uusi eristekerros ja lopuksi vielä johdinrivistö, mutta nyt ristikkäiseen suuntaan kuin ensimmäinen johderivistö. Tuomalla yhdelle alimmalle johteelle ja yhdelle ylimmälle johteelle jännite (noin 150 V) saadaan näiden johteiden risteyskohdassa hohdemateriaali eli näytön yksi pikseli loistamaan. Ohjaamalla pikselien sytyttämistä tietokoneella saadaan muodostettua kuva.


title: Elektroluminesenssinäyttö

text: Valo syntyy sähkökentän kiihdyttämän elektronin törmätessä ns. aktivaattoriatomiin, joita on seostettu sopiva määrä fosforikerrokseen. Eniten käytetyssä sinkkisulfidifosforissa (ZnS) tehokkain aktivaattori on mangaani (Mn), jota lisätään sinkkisulfidiin muutama atomiprosentti. Mangaanin emittoima valo on keltaista ja siitä saadaan suodattamalla vihreä ja punainen väri.


title: Elektroluminesenssinäyttö

text: Eri hohdemateriaaleilla saadaan aikaan eri värejä. Värinäytön toteutuksen kannalta ongelmaksi on muodostunut se, että riittävän kirkasta sinistä hohdemateriaalia ei ole löydetty. Tämän vuoksi useimmat EL-näytöt ovat yksivärisiä ja useimmin keltaisia. Vaikka nestekidenäyttöön verrattuna EL-näyttö olisi hyvin yksinkertainen, niin juuri värien puute on estänyt tekniikan leviämisen. EL-näyttö kuluttaa suhteellisen paljon virtaa, mutta on toisaalta hyvin kirkas. EL-näyttö toimii myös hyvin alhaisissa lämpötiloissa.


title: FAPSI

text: FAPSI eli Federaation valtiollisen viestinnän ja informaation virasto () oli Venäjän signaalitiedustelupalvelu vuoteen 2003. Palvelu luotiin KGB:n signaalitiedusteluosista Neuvostoliiton hajotessa vuonna 1991. Vuonna 2003 palvelun nimi muutettiin Erikoisviestintä- ja -tiedotuspalveluksi (). Tämä puolestaan lakkautettiin vuonna 2005 ja sen osat yhdistettiin FSB:hen ja SVR:ään.


title: On Your Feet or on Your Knees

text: On Your Feet Or On Your Knees on Blue Öyster Cultin tupla-livealbumi vuodelta 1975. Albumi on myynyt kultalevyn arvoisesti Yhdysvalloissa ja sen listasijoitus (22.) on yhtyeen toistaiseksi korkein Billboardin albumilistalla.


title: On Your Feet or on Your Knees

text: Blue Öyster Cult oli julkaissut kolme studioalbumia vuosina 1972–1974 ja vuoden 1974 konsertteja nauhoitettiin live-julkaisua varten. Live-albumin julkaisu antoi myös hengähdystaukoa yhtyeelle seuraavaa studioalbumia valmisteltaessa. Yhtyeen jäsenet ovat kertoneet live-äänitysten kärsineen teknisistä ongelmista ja heidän mukaansa nauhoituksia ei ole korjailtu jälkikäteen studiossa. Albumi onkin saanut arvostusta juuri sen aidon ja ”raa’an” äänimaiseman ansiosta.


title: On Your Feet or on Your Knees

text: Albumi sisältää kappaleita tasaisesti yhtyeen kolmelta ensimmäiseltä studio-albumilta sekä kolme albumien ulkopuolista kappaletta. Avauskappaleena on tunnelmallinen ”The Subhuman” ja sitä seuraa ”Harvester of Eyes”, jonka alussa yhtye esitellään yleisölle. Kappaleetta rytmittää Allen Lanierin syntetisaattori-looppi, jota ei ole studioversiossa. Ykköslevyn nopeampaa osastoa ovat basisti Joe Bouchardin laulama ”Hot Rails to Hell” ja ”The Red and the Black”. Improvisointia ja sooloilua tarjoavat levyn päättävät ”7 Screaming Diz-Busters” ja ”Buck’s Boogie”. Viimeksi mainittu instrumentaali sisältää kitaristi Donald ”Buck Dharma” Roeserin sooloilua. Se on omistettu Los Angelesissa asuneelle DJ:lle Ron McCoylle ja sen musiikin inspiraationa on ollut The Beatlesin kappale ”You Can’t Do That”. Kappaletta ei ole julkaistu yhtyeen studioalbumeilla.


title: On Your Feet or on Your Knees

text: Kakkoslevyn avaa Roeserin laulama balladi ”Then Came the Last Days of May”. Toisena kappaleena kuullaan rumpali Albert Bouchardin laulama, yhtyeen tunnussävelmäksi vuosien aikana kohonnut ”Cities on Flame With Rock and Roll”. Sitä seuraava nopea ”ME 262” sisältää yhtyeen niin sanotun ”viiden kitaran” improvisointia. Yhtyeellä oli konserteissa osio, jossa kaikki jäsenet soittivat lavalla yhtä aikaa kitaroita. Viimeisen puolen avaa energinen versio kappaleesta ”Before the Kiss (A Redcap)” ja albumin päättävät kaksi coveria, ”Maserati GT” (nimetty manageri-tuottaja Sandy Pearlmanin unelma-auton mukaan), joka on uudelleenversiointi The Yardbirds -yhtyeen kappaleesta ”I Ain't Got You”, ja yhtyeen 1970-luvun konserttien vakiopäätösnumero, Steppenwolf-cover ”Born to Be Wild”. Ennen viimeistä kappaletta kuultavan yhtyeen esittelyn tekee yhtyeen teknikoihin kuulunut Carol Dodds.


title: On Your Feet or on Your Knees

text: "On Your Feet or On Your Knees" (nimi tulee sanonnasta, joka kuultiin yhtyeen esittelyjen aikana konserteissa) julkaistiin helmikuussa 1975 tupla-albumina. Albumin kansitaide jatkaa yhtyeen ”salaperäistä” imagoa. Etukannessa on kuva kirkkomaisesta rakennuksesta, jonka edessä on limusiinimainen auto, jossa on yhtyeen logon sisältävä lippu. Sisäkannessa on kuva yhtyeen jäsenistä soittamassa kitaroita kyseisen rakennuksen sisällä yleisön ollessa kaapu-asuisia ihmisiä. Takakannessa on kuva kirjasta, jossa on albumin kappaleet ja krediitit. Albumia mainostettiin S&M-henkisellä julisteella ja nimikkeellä ”The Live Gospel”.


title: On Your Feet or on Your Knees

text: Albumi jatkoi yhtyeen nousujohteista käyrää nousemalla sijalle 22. Yhdysvaltain albumilistalla ja myymällä lopulta kultalevyn arvoisesti (yli 500 000 kappaletta). Yhtye oli suosittu live-esiintyjä ja albumin myötä yhtye teki ensimmäiset kiertueet myös Eurooppaan. Kriitikot antoivat pääosin positiivista palautetta albumista: Creem-lehden arvostelija nosti albumin ”suurten live-albumien joukkoon” ja ”ehkä jopa kaikkien aikojen parhaaksi” ja New Musical Expressin virkaveli kirjoitti yhtyeen olevan ”raskaansarjan mestari”. Myös Billboard-lehti nimesi albumin ”yhtyeen parhaaksi”. Rolling Stone -lehden kriitikko kritisoi hieman yhtyeen soitantaa ja varsinkin laulaja-kitaristi Eric Bloomin laulua, mutta kehuu yhtyettä kuitenkin ”pirun koviksi rokkareiksi”.


title: On Your Feet or on Your Knees

text: Albumi on saanut yhtyeen faneilta kehuja juuri sen raa’an ja aidon äänimaiseman ansiosta. Studiokorjauksia materiaaliin ei yhtyeen mukaan ole tehty, kuten moniin live-albumeihin yleensä. Tämän päivän kriitikot antavat albumille vaihtelevaa kritiikkiä. Allmusic-sivuston arvostelija kritisoi albumia lähinnä sen kappalevalintojen johdosta. Internet-kriitikko Mark Prindle kuvailee albumin äänimaisemaa ”surullisen mutaiseksi”, mutta kehuu yhtyeen soittoa. Progarchives-sivuston arvostelija sanoo albumia ”yhdeksi kaikkien aikojen parhaista live-albumeista” ja kehuu yhtyeen olevan albumilla ”luovuutensa huipulla” ennen siirtymistä ”kaupalliseen rockiin”.


title: On Your Feet or on Your Knees

text: Albumin varhaisissa CD-painoksissa on erikoinen ”EQ”- eli äänentaajuus-virhe kappaleen 5 alussa. CD-versioissa albumi on yhdellä CD:llä ja alkuperäiset ”puolten vaihdoista” johtuvat häivytykset on peitetty yleisöäänillä. Albumi julkaistiin vihdoin remasteroituna vuoden 2012 "The Columbia Albums Collection" -boksilla.


title: Agents of Fortune

text: Agents of Fortune on Blue Öyster Cultin neljäs studioalbumi ja samalla läpimurtoalbumi, joka julkaistiin vuonna 1976. Se sisältää yhtyeen suurimman hitin ”(Don't Fear) The Reaper”, joka nousi top-20:een niin Yhdysvalloissa kuin Isossa-Britanniassakin. Muita tunnettuja kappaleita albumilla ovat muun muassa ”E.T.I. (Extra-Terrestrial Intelligence)” ja ”This Ain't the Summer of Love”. Albumilla yhtye yhdisteli onnistuneesti heavy metal-soundiaan kaupalliseen, albumin julkaisun aikoihin pinnalle nousseeseen amerikkalaiseen AOR-musiikkiin. Albumi myi platinalevyn (yli miljoona kappaletta) arvoisesti Pohjois-Amerikassa ja nosti BÖC:n isojen areenoiden yhtyeeksi.


title: Agents of Fortune

text: Vuoteen 1976 mennessä BÖC oli julkaissut kolme studioalbumia ja yhden livealbumin. Lopullinen läpimurto ei kuitenkaan ollut vielä tullut, vaikkakin albumit saivat positiivista kritiikkiä ja yhtyettä pidettiin hyvänä livebändinä. "Agents of Fortune"-levyä valmistellessa yhtye käytti aikaa aiempaa enemmän albumin tuottamiseen ja erilaisiin studiotekniikoihin. Lisäksi kukin yhtyeen jäsen hankki 4-raitanauhurin, joihin kukin demosi omia biisi-ideoitaan. Yhtye otti uusiin sävellyksiin myös vaikutteita tuolloin pinnalle nousseesta, kaupallisemmasta ja radioystävällisestä AOR-musiikista. Albumilla vierailivat mm. sanoittajina rock-lyyrikot Helen Robbins ja Patti Smith, joista jälkimmäinen myös laulaa albumilla. Myös yhtyeen manageri Sandy Pearlman ja tuottaja Murray Krugman ovat osallistuneet kappaleiden tekoon. Albumin kappaleiden teemat liittyvät yhtyeen perinteisesti suosimiin salaperäisiin, synkkiin sekä mystisiin teemoihin, esim. yliluonnolliset ja tieteisaiheiset ilmiöt sekä myös maanläheisempiin asioihin kuten kuolema ja rakkaus. Kaikki jäsenet, lukuun ottamatta vokalisti-kitaristi Eric Bloomia, ovat olleet säveltämässä kappaleita.


title: Agents of Fortune

text: Albumin avaa raskaampaa puolta edustava "This Ain't the Summer of Love", joka kulkee raskaan riffin ja kompin myötä. Kappale oli alun perin sitä säveltämässä olleen Don Wallerin ex-yhtye Imperial Dogsin materiaalia. Myös raskaampaa suuntausta albumilla edustavat nopeatempoinen "Tattoo Vampire" sekä yhtyeen tunnetuimpiin kappaleisiin kuuluva, southern rock-vaikutteisen riffin myötä kulkeva "E.T.I. (Extra-Terrestrial Intelligence)". "E.T.I" tunnettiin alun perin nimillä "No Traffic", "Punishment Park" ja "Des Pot Soup" ennen lopullista versiota. Kappaleen sanat käsittelevät UFO-aiheita ja niihin liittyviä myyttejä.


title: Agents of Fortune

text: Kevyempää, pop-henkistä puolta albumilla ovat kosketinsoittaja-kitaristi Allen Lanierin säveltämät "True Confessions" ja "Tenderloin", joista ensin mainitussa Lanier itse laulaa (hänen ainoa "virallinen" päävokalisointi yhtyeen historiassa) ja Breckerin veljekset soittavat puhallinsoolot, sekä rumpali Albert Bouchardin ja Helen Robbinsin säveltämä "Sinful Love", joka kulkee kevyen pianonsoiton ja Donald Roeserin tunnelmallisen kitaroinnin myötä.


title: Agents of Fortune

text: Mystisempää ja progressiivisempaa osastoa käsittelee "The Revenge of Vera Gemini", jossa Patti Smith on toisena laulajana ja kirjoittajana. Sanoitus pohjautuu tarun mukaan Albert Bouchardin ja Smithin tuttavan Bob Dylanin samaan syntymäpäivään (24. toukokuuta), molempien ollessa kaksosia horoskoopiltaan (kaksonen = gemini).


title: Agents of Fortune

text: Progressiivisia vaikutteita sisältää myös basisti Joe Bouchardin salapoliisi-henkinen, hämärä-tunnelmallinen "Morning Final". Kappale perustuu todellisuudessa tapahtuneeseen murhaan New Yorkin metroaseman pysäkillä. Kappaleen bassot soittaa Allen Lanier.


title: Agents of Fortune

text: Albumin varsinainen balladi on sen päättävä "Debbie Denise", jota säestetään mellotronilla. Patti Smithin kirjoittamat sanat käsittelevät lesbo-rakkautta ja tiettävästi "Debbie" ja "Denise"-nimiset bändärit olivat olemassa 1970-luvulla ja pyörivät yhtyeen piirissä.


title: Agents of Fortune

text: Singlenä julkaistu ja myös yhtyeen tunnetuin kappale on Donald Roeserin säveltämä "(Don't Fear) The Reaper". Tehdessään kappaleesta kotidemon, Roeser itsekin arveli kappaleessa olevan "sitä jotain", eli kaikki hitin ainekset. Kappale kulkee melodisen, tarttuvan kitarakuvion myötä lehmänkelloa hyödyntävän nopeahkon kompin myötä. Kappaleen on väitetty käsittelevän itsemurhaa, mutta Roeserin mukaan sanoitus kertoo "kuoleman väistämättömyydestä ja ettei sitä tarvitse pelätä".


title: Agents of Fortune

text: Albumin remasteroidussa versiossa julkaistiin bonuksina kappaleen "Fire of Unknown Origin" alkuperäinen, julkaisematta jätetty versio, joka poikkeaa huomattavasti vuoden 1981 julkaistusta versiosta, sekä Albert Bouchardin "Sally", jonka hänen The Brain Surgeons-yhtyeensä myöhemmin julkaisi. Kaksi muuta bonus-raitaa olivat Allen Lanierin kotidemo kappaleesta "Dance the Night Away", jonka Jim Carroll myöhemmin levytti sekä Donald Roeserin kotidemo "(Don't Fear) The Reaper"ista.


title: Agents of Fortune

text: "Agents of Fortune" julkaistiin toukokuussa 1976. Sen kannessa on maalattu kuva agenttimaisesta henkilöstä, joka pitää tarot-kortteja kädessään. Korttien ("Kuolema", "Kuningatar", "Kuningas" ja "Aurinko") on sanottu tulevan todellisesta yhtyeelle pidetystä tarot-ennustusluennasta. Sisäkannessa on kuva yhtyeestä casino-pelipöydän äärellä.


title: Agents of Fortune

text: "(Don't Fear) The Reaper" julkaistiin editoituna singlenä ja siitä tuli iso hitti nousten sijalle 12. Billboardin listoilla. Kappaleesta tuli myös vakionumero ns. FM-radio-listoille, mitä se on vielä tänäkin päivänä. Singlemenestyksen myötä myös albumi, sisältäen aiempaa kaupallisempaa materiaalia, nousi top-30:neen Yhdysvalloissa ja möi parissa vuodessa platinaa. Menestys oli hyvää myös Britanniassa ja Euroopassa, joissa albumi sai myös hyviä listasijoituksia.


title: Agents of Fortune

text: Myös kriitikot ottivat albumin hyvin vastaan. Amerikkalainen Rolling Stone-lehti kehui albumia "loistavaksi" piti yhtyeen uudistumista onnistuneena ja myös arvostetut NME- ja Village Voice-lehdet nostivat albumin top-10:neen "vuoden albumi"-äänestyksissään. Suomalaisen Soundi-lehden arvostelija piti albumia hyvänä vaikkakin hieman "taiteellisena". Myöhemmin, vuonna 1997, arvostettu "Mojo"-lehti nosti "(Don't Fear) The Reaper"in sijalle 80. "Kaikkien aikojen Top-100-singlet"-listassaan.


title: Agents of Fortune

text: Menestyksen myötä Blue Öyster Cultista tuli nyt isojen areenoiden bändi ja yhtye suurensi lavashowtaan ottaen laserit käyttöön.Remasteroidun version bonuskappaleet:


title: Spectres

text: Spectres on Blue Öyster Cultin kuudes albumi, ja se julkaistiin marraskuussa 1977. Albumia on kritisoitu kaupallisemman ja radioystävällisemmän materiaalin johdosta, mutta se sisältää kuitenkin yhtyeen suosituimpiin kuuluvan "Godzilla"-kappaleen ja lisäksi albumi on myynyt kultalevyyn oikeuttavan määrän Yhdysvalloissa.


title: Spectres

text: Toukokuussa 1976 julkaistu "Agents of Fortune"-albumi ja siltä irrotettu singlehitti "(Don't Fear) The Reaper" nostivat Blue Öyster Cultin ison yleisön tietoon. Albumilla yhtye oli yhdistellyt onnistuneesti heavy metal-soundiaan ja uusia, kaupallisempia vaikutteita. Menestyksen myötä yhtye teki isoja kiertueita ja seuraavan albumin teko venyi vuoden 1977 loppupuolelle.


title: Spectres

text: Yhtye yritti kovasti tehdä uutta "The Reaperin" kaltaista hittiä ja suunta muuttui vielä edellistä albumia kevyemmäksi. Tuotantotiimi pysyi samana ja kaikki yhtyeen jäsenet ovat kirjoittaneet albumin kappaleita. Sanoituksellisesti albumi luotasi enemmän maanläheisiin aiheisiin yhtyeelle tyypillisistä sci-fi/mystiikka-aiheisista teksteistä.


title: Spectres

text: Albumin avaavasta "Godzilla"-kappaleesta on tullut vuosien saatossa yksi yhtyeen tunnetuimmista kappaleista. Sen tarina perustuu samannimiseen japanilaiseen kultti-hirviöön. Musiikillisesti kappale on albumin raskainta osastoa Donald Roeserin tunnetun riffin myötä. Yhtyeen rumpalin Albert Bouchardin mukaan kappaleen inspiraationa toimi "Go Go Gorilla"-niminen laulu. Basisti Joe Bouchard on kertonut kappaleen basso-breikin olevan kunnianosoitus Stanley Clarkelle. Nirvana-yhtyeen menestyskappaleen "Smells Like Teen Spirit"in pääriffissä on sanottu olevan yhtäläisyyksiä "Godzilla"-kappaleen riffin kanssa.


title: Spectres

text: Moottoripyöräjengeistä kertova "Golden Age of Leather"-kappale alkaa kuorolaulu-introlla ja alkuosa menee rock-henkisen riffin myötä. Puolivälissä kappale nopeutuu ja muuttuu proge-vaikutteiseksi monivivahteisen riffin myötä.


title: Spectres

text: Balladi-osastoa albumilla ovat rumpali Albert Bouchardin laulama ja säveltämä "Death Valley Nights" ja Roeserin tunnelmallinen, vampyyrinaisesta kertova "I Love the Night". AOR-vaikutteista kevyempää linjaa edustavat "Fireworks", "Celestial the Queen", Eric Bloomin ja Ian Hunterin yhteissävellys "Goin' Through the Motions" ja sanaleikin mukaan nimetty "R.U. Ready 2 Rock", josta tuli avauskappale yhtyeen konsertteihin albumin kiertueella.


title: Spectres

text: Kosketinsoittaja-kitaristi Allen Lanierin tekemä "Searchin' for Celine" kulkee funkmaisen riffin ja kompin myötä jota Lanierin piano säestää. Lanier oli demonnut ja laulanut kappaleen alun perin jo edelliselle "Agents of Fortune"-albumille. Kappaleen inspiraationa on ollut narkolepsiasta kärsinyt ranskalaiskirjailija Louis Ferdinand Celine.


title: Spectres

text: Albumin päättää basisti Joe Bouchardin ja lyyrikko Helen Wheelsin dracula-aiheinen, synkkätunnelmallinen "Nosferatu", jossa mellotron luo kappaleeseen "aavemaisen" ja "kauhuelokuvamaisen" tunnelman. Kappaleen sanat pohjautuvat samannimiseen elokuvaan.


title: Spectres

text: "Spectres" julkaistiin marraskuussa 1977. Albumin kannessa yhtye on kuvattu tummansävyisessä kirjastomaisessa huoneessa pukeutuneena 1920-luvun gangsteri-henkisiin vaatteisiin. Modernimman vivahteen kuvaan antavat siinä näkyvät laser-efektit.


title: Spectres

text: Albumi nousi Billboardin listalle sijalle 43. ja singlenä julkaistiin kappaleet "Goin' Through the Motion" ja "Godzilla", mutta kumpikaan ei saanut singlemenestystä. Kriitikoilta albumi sai kohtalaista palautetta, mm. Rolling Stone-lehti sanoi yhtyettä "heavy metallin Fleetwood Maciksi" ja Creem-lehti kirjoitti yhtyeen "kulta-aikojen olevan valmis alkamaan" albumin myötä. Fanien vastaanotto oli ristiriitainen: osa piti albumista sen monipuolisen kappalevalikoiman ansiosta, mutta monet vanhat yhtyeen fanit ovat kritisoineet liian "siloiteltua" tuotantoa ja yhtyeen heavy-soundin hylkäämistä albumilla.


title: Spectres

text: Vaikkakin albumi möi kultaa ja "Godzilla"-kappaleesta tuli huonosta listamenestyksestä huolimatta klassikkokappale, olivat yhtyeen jäsenet pettyneitä albumin myyntilukuihin ja Columbia Recordsin promootiotyöhön. Yhtyeen maine kovana liveyhtyeenä pysyi kuitenkin ennallaan ja konserteissa riitti yleisöä, ja seuraavana siirtona "Spectres"-kiertueen jälkeen yhtye julkaisikin live-albumin.


title: Spectres

text: "Spectres" julkaistiin remasteroituna CD-versiona vuonna 2007 ja mukana oli bonus-raitoina neljä albumin sessioissa nauhoitettua ennenjulkaisematonta kappaletta.


title: Nagele

text: Nagele on asutuskeskus Flevolandin provinssissa, Alankomaissa. Nagele on osa Noordoostpolderin kuntaa. Vuonna 2006 Nagelessa oli 2 000 asukasta, joista naisia oli 970 ja miehiä 1 030.


title: Nagele

text: Nagele sijaitsee noin kymmenen kilometriä etelään kunnan keskuksesta, Emmeloordista. Linnuntietä Nagelesta on matkaa Middelbuurtiin 3,8 kilometriä, Tollebeekiin 5 kilometriä ja Ketelhaveniin 7,5 kilometriä.


title: Nagele

text: Rakennettua aluetta Nagelessa oli 0,61 vuonna 2001 neliökilometriä ja alue sisälsi 481 asuntoa.


title: Some Enchanted Evening (Blue Öyster Cultin albumi)

text: Some Enchanted Evening on Blue Öyster Cultin livealbumi vuodelta 1978. Albumi on yhtyeen menestyneimpiä, se on myynyt platinalevyn arvoisesti (yli miljoona kappaletta) Yhdysvalloissa. Perinteisestä live-albumi-kaavasta poiketen alkuperäinen albumi sisältää vain yhden levyn normaalin tupla-albumin sijaan. Albumin kappaleet nauhoitettiin yhtyeen kiertueilla 1977-1978 Yhdysvalloissa ja Iso-Britanniassa.


text: BÖC oli tehnyt kaupallisen läpimurtonsa vuonna 1976 "(Don't Fear) The Reaper"-hitillä ja saman vuoden "Agents of Fortune"-albumilla. Myös seuraavana vuonna julkaistu "Spectres" möi kohtalaisesti vaikkakin jäi edellisen albumin varjoon. Yhtye oli suosittu live-esiintyjä ja teki isoja kiertueita albumien tiimoilta. Pitkien kiertueiden päätteeksi yhtye julkaisi live-albumin uutta materiaalia odotellessa.


text: Albumin alkuperäis-version kappaleet on otettu kolmesta eri konsertista. Live-albumiksi albumi on yllättävän lyhyt, sisältäen seitsemän kappaletta yhdellä vinyylillä. Tämä selittyy osin sillä, että mukana ei ole yhtään samaa kappaletta kuin kolme vuotta aiemmin julkaistulla live-albumilla "On Your Feet or on Your Knees".


text: Mukana on kaksi coveria, MC5:n "Kick Out the Jams" ja The Animalsin "We Gotta Get Out of This Place". Mukana on yhtyeen suurin hitti "(Don't Fear) The Reaper" ja myös suosikiksi noussut "Godzilla". "Astronomy"-kappaleen tulkintaa tällä albumilla on sanottu sen parhaaksi versioksi. Avauskappaleena toimii energinen versio "R.U. Ready 2 Rock"-kappaleesta ja sitä seuraava "E.T.I. (Extra-Terrestrial Intelligence)" sisältää yhtyeen jammailua.


text: Albumi julkaistiin syyskuussa 1978. Se nousi Yhdysvaltain listalla sijalle 45. ja möi lopulta platinalevyn arvoisesti. Myös Iso-Britanniassa albumi nousi top-20:neen. Myös kriitikot antoivat pääosin positiivista palautetta albumille, tosin osa kritisoi albumin lyhyyttä. Suomalaisen Soundi-lehden arvostelija totesi yhtyeen menettäneen alkukantaisen voimansa ja kritisoi yhtyeen siirtymistä "laimeaan jenkkirokkiin". Allmusic.com-sivuston kriitikko toteaa albumin olevan "hyväksyttävä, mutta toisaalta tarpeeton" julkaisu.


text:
Albumista julkaistiin remasteroitu versio vuonna 2007, joka sisälsi seitsemän bonuskappaletta sekä DVD:n "Some OTHER Enchanted Evening", joka sisältää ennenjulkaisemattoman livetaltioinnin kesältä 1978. Albumin ensimmäinen CD-painos sisälsi eri version kappaleesta "We Gotta Get Out of This Place" verrattuna alkuperäiseen vinyyliversioon. Kyseessä oli ilmeisesti masteroinnissa tapahtunut virhe. Remasteroitu painos sisältää molemmat versiot.
sekä:


title: Göran Josuæ Adelcrantz

text: Göran Josuæ Adelcrantz (ennen vuoden 1712 aatelointia Törnqvist, s. 15. marraskuuta 1668 - k. 26. helmikuuta 1739) oli ruotsalainen arkkitehti. Hän syntyi Tukholmassa, ja opiskeli rakennustaidetta Nicodemus Tessin nuoremman luona. Vuosina 1704-1707 Adelcrantz teki ekskursioita Saksaan, Ranskaan ja Italiaan. Myöhemmin hänet ylennettiin hoviarkkitehdiksi. Adelcrantzin arkkitehtuuria ei ole säilynyt juuri ollenkaan. Hänet tunnetaan parhaiten Tukholman Katariinan sekä Hedvig Eleonoran kirkkojen muutostöistä.


title: Göran Josuæ Adelcrantz

text: Adelcrantzin poika, Carl Fredrik, toimi myös arkkitehtina.


title: Antiope

text: Antiope () oli kreikkalaisessa mytologiassa Theban kuningas Nykteuksen tytär. Hänen kauneutensa sai Zeuksen ottamaan tämän väkisin satyyrin hahmossa. Antiope pakeni häpeäänsä kuningas Epopeuksen luo Sikyoniin, joka ei enää päästänyt häntä pois ennen kuin hänen setänsä Lykos haki hänet väkisin takaisin. Paluumatkan aikana Antiope synnytti kaksoispojat Amfionin Zeukselle ja Zethoksen Epopeukselle. Molemmat pojat jätettiin paikallisten paimenien huomaan. Takaisin Thebaan päästyään Lykos luovutti Antiopen vaimonsa Dirken huostaan, joka kohteli Antiopea varsin kaltoin. Antiope kuitenkin onnistui lopulta pakenemaan etsien suojaa samasta talosta, jossa hänen poikansa olivat hänen tietämättään paimenina.


title: Antiope

text: Dirken lopulta löydettyä Antiopen hän määräsi nämä nuoret miehet sitomaan Antiopen härän sarviin, mutta juuri kun he olivat suostumaisillaan tähän, heidät kasvattanut vanha paimen paljasti heille salaisuuden, että kyseessä oli heidän oma äitinsä. Kostoksi äitinsä orjuuttamisesta ja huonosta kohtelusta Antiopen pojat sitoivatkin Dirken härän sarviin kiinni.


title: Verner Suomi

text: Verner Edward Suomi (6. joulukuuta 1915 Eveleth, Minnesota – 30. heinäkuuta 1995 Madison, Wisconsin) oli amerikansuomalainen meteorologi, professori ja sääsatelliittien kehittäjä.


title: Verner Suomi

text: Professori Suomen ruotsinkieliset vanhemmat John ja Anna Emilia Suomi muuttivat Yhdysvaltoihin vuonna 1902 Ahvenanmaalta Suomesta. Hän itse ei puhunut suomea eikä ruotsia. Minnesotassa varttunut Suomi valmistui insinööriksi Winonan korkeakoulusta vuonna 1938 ja työskenteli aluksi lukionopettajana Faribaultissa. Toisen maailmansodan puhjettua hän halusi välttää asepalveluksen ja haki siksi ilmavalvontaan liittyneeseen meteorologien koulutusohjelmaan, mistä hän löysi itselleen uuden intohimon. Hän aloitti sodan jälkeen meteorologian opinnot Chicagon yliopistossa ja väitteli tohtoriksi vuonna 1953 aiheenaan viljapellon lämpösäteilyn tase. Hän oivalsi laajentaa saman tutkimuksen globaaliksi, satelliiteilla tehtäväksi. Tätä kautta hänen tutkimusryhmänsä suunnitteli 1960-luvulla satelliittien instrumentteja ja hänet tunnettiin Yhdysvalloissa "sääsatelliittien isänä", mutta hän oli myös mukana muun muassa suunnittelemassa meteorologisen tiedon visualisointiohjelmistoa.


title: Verner Suomi

text: Suomen kehittämä ilmakehän säteilytasapainon mittauslaite oli mukana jo vuonna 1959 laukaistussa Explorer 7 -satelliitissa. Hänen laitteitaan oli myös 1970-luvulla Venukseen lähetetyissä luotaimissa. Hänen tärkein keksintönsä oli vuonna 1964 kehitetty satelliittiin kiinnitettävä spin scan -sääkamera. Satelliitti kiertää Maapalloa päiväntasaajan suuntaisella geostationaarisella kiertoradalla liikkuen Maan pyörimisnopeudella, jolloin kamera on jatkuvasti saman alueen kohdalla ja pystyy välittämään katkeamatonta kuvaa tietyn seudun ilmakehästä. Suomi oli vuonna 1964 Yhdysvaltain kansallisen sääpalvelun päätutkijana. Päätoimisesti Suomi työskenteli vuodesta 1948 Wisconsinin yliopistossa, jossa hän toimi myöhemmin ilmakehätieteen professorina. Vuonna 1965 hän oli mukana perustamassa yliopiston yhteydessä toimivaa avaruustutkimuskeskusta ("Space Science and Engineering Center", SSEC). Suomi ja saman yliopiston toinen säätieteilijä Reid A. Bryson olivat vuosikymmenten ajan kiistakumppaneita. Suomi jäi virallisesti eläkkeelle opetustyöstä vuonna 1986 ja SSEC:n johtokunnasta vuonna 1988, mutta jatkoi tutkimustyötään sen jälkeenkin. Hän kuoli sydämen vajaatoimintaan 79-vuotiaana vuonna 1995.


title: Verner Suomi

text: Suomi palkittiin muun muassa presidentti Jimmy Carterin myöntämällä National Medal of Science -palkinnolla vuonna 1977 ja Benjamin Franklin -mitalilla vuonna 1984. Lisäksi hänet kutsuttiin National Academy of Engineeringin jäseneksi vuonna 1966 ja American Meteorological Society myönsi hänelle vuonna 1980 Charles Franklin Brooks Award -palkinnon. Vuonna 1990 hänelle myönnettiin Suomen teknillistieteellisten akatemioiden ja Walter Ahlströmin säätiön kansainvälinen ympäristöpalkinto. Nasa nimesi 28. lokakuuta 2011 laukaistun NPP-satelliitin tammikuussa 2012 hänen mukaansa Suomi NPP -satelliitiksi. Satelliitti on ottanut kaikkien aikojen tarkimman kuvan maasta (ns. "Blue Marble 2012").


title: Piraattipuolue (Ruotsi)

text: Piraattipuolue () on Rickard Falkvingen 1. tammikuuta 2006 perustama ruotsalainen puolue, joka suhtautuu kriittisesti immateriaalioikeuksiin kuten tekijänoikeuksiin ja patentteihin. Vuoden 2009 europarlamenttivaaleissa se oli Ruotsin viidenneksi suosituin puolue ja sai Euroopan parlamenttiin kaksi edustajaa. Vuoden 2014 eurovaaleissa puolue sai vain parin prosentin kannatuksen ja jäi ilman edustajia.


title: Piraattipuolue (Ruotsi)

text: Valtiopäivävaaleissa Piraattipuolue on jäänyt selvästi alle vaalikynnyksen ja sai syksyn 2010 vaaleissa vain 0,65 prosenttia äänistä. Puoluejohtaja on Falkvingen jälkeen 1. tammikuuta 2011 alkaen Anna Troberg.


title: Piraattipuolue (Ruotsi)

text: Tärkeäksi puolue katsoo yksityisyyden suojan niin internetissä kuin arkielämässä. Puolue pitää yhä laajentuvaa puhelu-, tekstiviesti- ja sähköpostiliikenteen seurantaa (ns. teletunnistetietojen tallentamista) sekä muuta julkista valvontaa yksityisyyden loukkauksena. Puolueella ei ole kantaa muihin kysymyksiin, eikä sitä voida sijoittaa perinteiselle vasemmisto–oikeisto-akselille.


title: Piraattipuolue (Ruotsi)

text: Ajatuksen tekijänoikeuksien hyödyllisyydestä yhteiskunnalle puolue tyrmää. Puolueen mielestä tekijänoikeudet ja niiden pitkä suoja-aika rajoittavat mahdollisuuksia uuden kulttuurin luomiseen.


title: Piraattipuolue (Ruotsi)

text: Patentteja puolue pitää yksinomaan patentinhaltijaa hyödyttävinä monopoleina. Niiden puolue näkee ehkäisevän innovaatioiden syntyä; tämän katsotaan merkittävästi rajoittavan muiden toimijoiden toimintamahdollisuuksia markkinoilla. Puolue katsoo nykyisen teknologisen kehityksen ajaneen tekijänoikeus- ja patenttilainsäädännön sekä niiden pitkien suoja-aikojen ohi.


title: Piraattipuolue (Ruotsi)

text: Tärkeänä puolue pitää oikeutta ideoiden, tiedon ja kulttuurin vapaaseen levittämiseen ja jakamiseen. Erityisenä arvostelun kohteena on lainsäädäntö, joka tekee etenkin nuorten keskuudessa yleisestä tiedostonjaosta laitonta; puolue arvioi Ruotsissa olevan 800 000–1,1 miljoonaa vertaisverkkojen käyttäjää.


title: Piraattipuolue (Ruotsi)

text: Piratpartietin www-sivusto avattiin 1. tammikuuta 2006 puolueen perustamiseen vaadittavien allekirjoituksien keräämistä ja syyskuun valtiopäivävaaleihin valmistautumista varten. Vuorokauden kuluessa sähköisiä allekirjoituksia oli kertynyt yli puolueen perustamiseksi tarvitut 1 500 ja 36 tunnissa yli 4 500. Tällöin allekirjoitusten vastaanottaminen päätettiin lopettaa. Puolueen perustamiseksi vaaditaan kuitenkin allekirjoitus paperille ja vaadittava määrä kerättiin nopeasti.


title: Piraattipuolue (Ruotsi)

text: Vuoden 2006 parlamenttivaaleissa Piratpartiet keräsi 34 918 ääntä eli 0,63 prosenttia kaikista äänistä. Tämä teki Piratpartietista Ruotsin kymmenenneksi suurimman puolueen, mutta äänimäärä ei riittänyt edustajan paikkaan. Joulukuussa 2006 perustettiin Piraattipuolueen nuorisojärjestö, Ung Pirat. Huhtikuussa vuonna 2009 The Pirate Bayn oikeudenkäynnin ensimmäisen päätöksen jälkeen jäsenmäärä kasvoi 13 000 henkilöllä.


title: Piraattipuolue (Ruotsi)

text: Vuoden 2009 EU-vaaleissa Piratpartiet sai 215 000 ääntä eli 7,1 % annetuista äänistä ollen näin Ruotsin viidenneksi suosituin puolue. Piratpartietilla oli vaaleissa 20 ehdokasta. Ehdokkaista yksi, Christian Engström, tuli valituksi parlamenttiin. Kun Lissabonin sopimus ratifioitiin 1. joulukuuta 2009, Amelia Andersdotter tuli valituksi parlamenttiin. Kumpikaan ei kyennyt uusimaan paikkaansa 2014 vaaleissa, ja Piraattipuolue jäi ilman euroedustajia.


title: Piraattipuolue (Ruotsi)

text: Elokuussa 2009 puolueen silloinen puoluejohtaja Falkvinge kertoi, että puolue aikoo asettaa ehdokkaita myös paikallistason vaaleissa. Tavoitteena oli herätellä äänestäjiä etenkin yksityisyydensuojakysymyksissä. Elokuussa tehdyn mielipidemittauksen mukaan puolueen suosio on laskenut selvästi kannatuksen ollessa nyt 2,9 prosenttia äänestäjistä.


title: Piraattipuolue (Ruotsi)

text: Toukokuussa 2010 Piratpartiet rupesi ylläpitämään The Pirate Bay -sivuston palvelimia. Elokuussa 2010 puolue teki sopimuksen Wikileaksin ylläpitäjän Julian Assangen kanssa Wikileaksin palvelimien ylläpitämisestä Piratpartietin toimitiloissa. Sopimuksen tavoitteena on tarjota Wikileaksille parlamenttipuolueita koskeva suoja, mikäli Piratpartiet pääsee parlamenttiin tulevissa vaaleissa. Pitkän aikavälin tavoitteena on myös parantaa Ruotsin lainsäädäntöä, jotta Wikileaksin kaltaiset organisaatiot voivat toimia vapaammin.


title: Piraattipuolue (Ruotsi)

text: Vuoden 2014 europarlamenttivaaleissa puolue menetti molemmat paikkansa.


title: Suuttumuksesta

text: Suuttumuksesta () on Senecan veljelleen Novatukselle kirjoittama stoalaista tunneteoriaa käsittelevä teos. Novatus oli ylhäisessä virassa oleva roomalainen, joka oli omaksunut perinteiset roomalaiset arvot kunniasta, miehuudesta ja voimasta. Seneca puolestaan suostuttelee häntä omaksumaan stoalaisen ajatuksen tunteiden, tässä tapauksessa ennen kaikkea suuttumuksen, välttämisestä. Teos on kirjoitettu joskus vuosien 39-52 välillä.


title: Suuttumuksesta

text: "Suuttumuksesta" jakautuu kolmeen kirjaan. Ensimmäinen kirja käsittelee ennen kaikkea aristoteelisen ja stoalaisen näkemyksen välisiä eroja. Perinteinen aristoteelinen näkemys, jonka mukaan hillityt tunteet ovat hyvästä (kultainen keskitie), on lähellä Novatuksen omia näkemyksiä. Stoalaisuus, joka näkee kaikki intohimot (haitalliset tunteet) pahana, on kuitenkin eri mieltä: sen mukaan suuttumus on pientä pahaa, eikä edes sellaiselle tule antaa sijaa.


title: Suuttumuksesta

text: Toisessa kirjassa Seneca siirtyy yksityiskohtaisempaan tunneteorian käsittelyyn ja vähitellen myös ohjeisiin suuttumuksen välttämiseksi ja kitkemiseksi. Novatus on edennyt siihen vaiheeseen, että hän on alkanut omaksua stoalaisen näkemyksen, ja on kiinnostunut suuttumuksen poistamisesta. Kolmas kirja antaa esimerkkejä, jotka osoittavat kontrolloimattoman suuttumuksen pahuuden, ja jatkaa sen poistamisen mahdollisuuden käsittelyllä.


title: Suuttumuksesta

text: Teoksessa Seneca osoittaa ennen kaikkea, että suuttumus on luonnotonta ja tarpeetonta, ettei suuttumuksesta ole missään määrin hyötyä ihmisille, ei edes esimerkiksi sotilaille, ja että suuttumus johtaa helposti väkivaltaan ja julmuuksiin. Seneca vertaa suuttumusta sairauteen, ja näkee sen ominaisena juuri ihmisille. Hän katsoo ihmisten olevan luonnostaan hyviä, ja suuttumuksen olevan seurausta lähinnä olosuhteista, elämän kovuudesta, joka vieraannuttaa meidät ihmisyydestämme.


title: Kuusamon Pallo-Karhut

text: Kuusamon Pallo-Karhut (PaKa) on kuusamolainen urheiluseura. Lajeihin kuuluvat jääkiekko, jalkapallo, lentopallo ja salibandy. Kuusamon Pallo-Karhut ry perustettiin vuonna 1966.


title: Kuusamon Pallo-Karhut

text:
Pallo-Karhujen jääkiekon edustusjoukkue kiekkoilee III-divisioonassa. Edustusjoukkueen lisäksi seuralla on B-G-junioreiden sekä naisten joukkueet. Pallo-Karhut pelaavat kotiottelunsa Kuusamon jäähallissa. Edustusjoukkue on kiekkoillut myös Suomen kolmanneksi korkeimmalla sarjatasolla, Suomi-sarjassa yhteensä 3 kautta.
PaKa kuitenkin joutui tiputtautumaan II-divisioonaan, koska rahapula oli todellinen. Pelaajat lähtivät, eikä ollut enää mahdollisuutta menestyä korkeammalla sarjatasolla. Kaudella 2010–2011 tammikuussa Pallo-Karhut teki ottelukohtaiset sopimukset nimekkäiden pelaajien Marko Kiprusoffin, Kai Nurmisen, Mikko Elorannan, Niko Mikkolan ja Kimmo Erosen kanssa. Myös Mikko Rautee pelasi Pallo-Karhuissa kaudella 2009–2010.Pallo-Karhujen lentopallojaostosta löytyy naisten edustusjoukkue, naisten 2-joukkue sekä juniorijoukkueet F–D-pojille sekä F–A-tytöille. Keväällä 2014 naiset karsivat paikasta Lentopallon Mestaruusliigaan, ja nousikin sinne tiputtamalla LiigaEuran pois liigasta. Kesällä 2014 mestaruusliigajoukkueen nimeksi vaihdettiin Pölkky Kuusamo. Kaudella 2014-2015 Pölkky Kuusamo sijoittui Mestaruusliigassa seitsemänneksi. Pallo-Karhujen A-tytöt voittivat keväällä 2015 SM-hopeaa.


title: Kuusamon Pallo-Karhut

text: Pallo-Karhujen salibandytoiminta käynnistyi vuonna 1997. Ensimmäisenä vuonna toiminta oli kerhotyylistä ja virallisiin sarjoihin eivät joukkueet ottaneet osaa. Vuonna 1998 ensimmäiset joukkueet osallistuivat harrastesarjaan, jota pelattiin Oulun Heinäpään palloiluhallissa. Vuonna 1999 miesten joukkue aloitti V-divisioonassa.


title: Ying Yang Twins

text: Ying Yang Twins on yhdysvaltalainen rap-duo. Duoon kuuluu Kaine (oik. Eric Jackson s. 16. joulukuuta 1978) ja D-Roc (vas. DeAngelo Holmes s. 23. helmikuuta 1979).


title: Ying Yang Twins

text: Heidän ensimmäinen kappaleensa oli "Whistle While You Twurk", joka nousi 16. sijalle US R&B/Hip-Hop-listalla. Heidän esikoisalbumi "Thug Walkin'" julkaistiin vuosi myöhemmin. Heidän seuraava albuminsa oli "" epäonnistui ja sitä myytiin vain 500 000 kappaletta. He vierailivat Lil Jon & The East Side Boyzin kappaleella "Get Low". Kappaleesta tuli menestys ja sen seurauksena Ying Yang Twins sai levytyssopimuksen TVT Recordsilta. Ensimmäinen albumi TVT Recordsin alaisena oli "Me & My Brother", joka myi platinaa 12. huhtikuuta 2005. Samana vuonna he vierailivat Britney Spearsin albumilla "In The Zone". 2004 vuonna TVT Records julkaisi Ying Yang Twinsin uuden levyn nimeltään "My Brother & Me". Albumi oli suurimmaksi osaksi remixejä. Duon neljäs albumi oli "U.S.A. (United State of Atlanta)". Ying Yang Twinsin viides albumi oli nimeltään "Chemically Imbalanced", joka julkaistiin marraskuussa 2006. Duon kuudes studioalbumi "Ying Yang Forever "julkaistiin 2009. Kummallakin jäsenistä on myös oma levytysyhtiö. D-Rocin yhtiö on nimeltään Punnn!!! Entertainment ja Kainen on GrownFolks Ent.


title: Arcandor

text: Arcandor AG (vuoteen 2007 KarstadtQuelle AG) oli saksalainen tavaratalo-, postimyynti- ja matkailualan yritys, joka oli alallaan Euroopan suurin. Se perustettiin vuonna 1999 yhdistämällä vuonna 1920 perustettu tavarataloyritys "Karstadt Warenhaus AG" ja 1927 perustettu postimyyntiyritys "Quelle Schickedanz AG & Co". Yritys ajautui konkurssiin vuonna 2009.


title: Arcandor

text: Vuonna 2007 yrityksellä oli 70 637 työntekijää ja sen liikevaihto oli 14,28 miljardia euroa. Yhtiön suurin yksittäinen myymälä oli Kaufhaus des Westens (KaDeWe) Berliinissä. Suurin "Karstadt"-niminen myymälä sijaitsi Frankfurtissa.


title: Arcandor

text: 14. toukokuuta 1881 Rudolph Karstadt perusti ensimmäisen myymälänsä nimeltään "Tuch-, Manufactur- und Confectionsgeschäft Karstadt" Wismariin. Vuonna 1884 toinen myymälä avattiin Lyypekkiin. Pian 24 myymälää oli avattu ympäri pohjoista Saksaa. Vuonna 1920 yhtiöstä tuli pörssiyhtiö. Vuonna 1984 se osti postimyyntiyhtiö Neckermann Versandin. Vuonna 1994 se osti vähittäismyymäläketju Hertien johon KaDeWe kuului. Vuonna 1999 se viimein yhdistettiin Quelle AG:n kanssa yhtiöksi KarstadtQuelle AG. Vuonna 2007 yhtiön uudeksi nimeksi tuli Arcandor AG.


title: Arcandor

text: Arcandor hakeutui konkurssiin 9.6.2009. Osana konkurssiprosessia Arcandorin lainanantajat myivät niille pantiksi annetut, Arcandorin omistamat matkatoimistoyritys Thomas Cook Group plc:n osakkeet.


title: Doonagoren linna

text: Doonagoren linna on 1500-luvulta peräisin oleva puolittain muurin ympäröimä tornimainen rakennus. Rakennus sijaitsee noin kilometrin päässä Doolinin rannikkokylästä Claren kreivikunnassa Irlannin tasavallassa. Sen nimi tarkoittaa mahdollisesti pyöreiden kukkuloiden linnoitusta tai vuohien linnoitusta. Linna sijaitsee kukkulalla Doolinin niemen lähellä. Sitä ja lähellä olevaa vähän korkeampaa radiomastoa alukset käyttävät kiintopisteenä saapuessaan Doolinin laituriin. Doonagoren linna on nykyään yksityinen loma-asunto, eikä yleisöllä ole sinne pääsyä.


title: Doonagoren linna

text:
Linnan rakensi alkujaan Tadgh MacTurlough MacCon O'Connor kivistä, jotka tuotiin Trá Leachain louhimolta 1300-luvun paikkeilla, mutta nykyinen rakennus on todennäköisesti 1500-luvuilta. Se annettiin Doolinin naapurikaupungista Ennistymonista kotoisin olleelle Sir Turlough O'Brienille vuonna 1582. Kun espanjalainen laivasto perääntyi vuonna 1588 epäonnistuttuaan valtaamaan Englannin, County Claren poliisimestari Boetius MacClancy vangitsi 170 haaksirikkoutunutta espanjalaista. Espanjalaiset hirtettiin Doonagoren linnan luona ja haudattiin Doolinin lähelle hautakiviröykkiöön nimeltä Cnocán an Crochaire.
Doonagoren linnaa kunnostettiin 1800-luvun alussa, mutta vuosisadan puolivälissä se oli rappeutunut entisestään Naglen perheen omistuksessa. Sitä restauroi jälleen 1970-luvulla amerikkalainen O'Gorman, jonka suku omistaa linnan edelleen.


title: Mälarhöjden

text: Mälarhöjden on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), Mälaren-järven rannalla, ja kuuluu Hägersten-Liljeholmenin kaupunginosa-alueeseen. Kaupunginosaa rajaavat Hägerstenin, Västertorpin, Fruängenin ja Bredängin kaupunginosat. Lisäksi sillä on vesirajaa Ekerön kunnan kanssa. Mälarhöjdenin kaupunginosa muodostettiin vuonna 1926. Nykyisin siellä on asukkaita noin 4 000, ja se on pinta-alaltaan 1,42 neliökilometrin suuruinen.


title: Mälarhöjden

text: Kaupunginosassa sijaitsee Mälarhöjdenin metroasema.


title: Erkki Kauppila

text: Erkki Eemeli Kauppila (2. heinäkuuta 1928 Kiiminki – 16. helmikuuta 2009 Helsinki) oli suomalainen poliitikko ja toimittaja. Kauppila toimi Suomen kansan demokraattisen liiton ja Suomen kommunistisen puolueen pää-äänenkannattaja Kansan Uutisten päätoimittajana vuosina 1974–1988. Hän kuului myös SKP:n keskuskomiteaan vuodesta 1972 ja poliittisen toimikuntaan vuodesta 1974.


title: Erkki Kauppila

text: Erkki Kauppila syntyi Kiimingissä köyhien mökkiläisten perheeseen. Hänen isänsä oli aktiivinen Suomen sosialistisessa työväenpuolueessa. Äiti oli harras lestadiolainen. Erkki aloitti työnteon jatkosodan aikana 14-vuotiaana. Hän oli ensin metsä- ja uittohommissa, sitten sahalla ja sodan jälkeen Kemi-yhtiön paperitehtaalla. Vuonna 1947 Kauppila liittyi SKP:hen. Uran suunta muuttui vuonna 1949, jolloin hän suoritti Sirola-opiston. Kurssin jälkeen Kauppila työskenteli kansandemokraattisen liikkeen toimitsijana Oulussa ja Helsingissä vuoteen 1954, jolloin hän siirtyi puoleksitoista vuodeksi Moskovaan opiskelemaan. Opintojen jälkeen marraskuussa 1956 Kauppila palkattiin Vapaan Sanan toimittajaksi ja vuodenvaihteessa 1957, lehden yhdistyttyä uuteen Kansan Uutiset -julkaisuun, hän aloitti eduskuntatoimittajana.


title: Erkki Kauppila

text: Vuonna 1964 Kauppila siirtyi Kansan Uutisten Moskovan-kirjeenvaihtajaksi. Hän aloitti juuri ennen Nikita Hruštšovin syrjäyttämistä ja raportoi tapahtuneesta avomielisesti. Tämä johti neuvostoliittolaisten moitteisiin. Kansan Uutiset oli ainoana kommunistisena lehtenä paljastanut syrjäyttämisen takana olleet poliittiset syyt.


title: Erkki Kauppila

text: Kauppila palasi Moskovasta SKP:n poliittisen toimikunnan sihteeriksi vuonna 1967. Hän osallistui puolueen uusien ohjelmien laadintaan ja oli tärkeässä roolissa esimerkiksi Tšekkoslovakian miehityksen tuominneen lausunnon laatimisessa syksyllä 1968. Kauppila kuului SKP:n maltillisiin uudistajiin ja siis enemmistöön. Vuonna 1974 hänet valittiin Kansan Uutisten päätoimittajaksi ja SKP:n poliittisen toimikunnan jäseneksi. Päätoimittajana Kauppila puolusti 1960-luvulla valittua, ja puolueopposition kyseenalaistamaa, uudistusmielistä poliittista linjaa. Hän korosti Suomen omaa demokraattista tietä sosialismiin ja vastusti Neuvostoliiton esimerkin sekä ohjeiden liiallista seuraamista. Kauppilan Kansan Uutiset sai usein kritiikkiä neuvostoliittolaisilta. Vuonna 1983 Kauppila oli SKP:n enemmistön ykkösehdokas Suomi-Neuvostoliitto-Seuran pääsihteeriksi, mutta NKP esti nimityksen tuomalla esiin kielteisen asenteensa.


title: Erkki Kauppila

text: Kauppila jäi eläkkeelle keväällä 1988. Hän jatkoi Kansan Uutisten kolumnistina, ja viimeiseksi jäänyt kirjoitus julkaistiin vajaat kaksi viikkoa ennen hänen kuolemaansa. Kauppilan puoliso oli Eine Kauppila, ja heillä oli tyttäriä.


title: Peter Mansfield

text: Peter Mansfield (9. lokakuuta 1933 Lontoo – 8. helmikuuta 2017) oli brittiläinen fyysikko ja Nottinghamin yliopiston professori, joka sai Nobelin lääketieteen palkinnon vuonna 2003 Paul Lauterburin kanssa. Lauterburin ja Mansfieldin työ mahdollisti magneettikuvauksen (MRI:n) kehittämisen.


title: Erkki Mäkinen

text: Erkki Antero Mäkinen (19. lokakuuta 1949 Tyrvää – 25. joulukuuta 2003 Lieto) oli suomalainen näytelmäkirjailija joka kirjoitti myös televisiolle. Hänet tunnettiin myös lauluntekijänä.


title: Erkki Mäkinen

text: Erkki Mäkinen tuli ylioppilaaksi 1971 Porin lyseosta ja opiskeli jonkin aikaa Turun yliopistossa. Hän kirjoitti esikoisromaaninsa "Heräämisen maku" vielä käydessään lukiota Porin lyseossa. Hänen kirjallisia esikuviaan olivat Antti Hyry, Paavo Haavikko, Vasili Aksjonov ja lauluteksteillään Bob Dylan.


title: Erkki Mäkinen

text: Vuodesta 1975 lähtien Mäkinen keskittyi historiasta ja kansanperinteestä aiheensa saaneiden näytelmien kirjoittamiseen. 1970-luvun lopulta lähtien hän kirjoitti myös televisiolle Suomen historiaan liittyviä dokumentteja ja televisionovelleja.


title: Erkki Mäkinen

text: 1980-luvun lopulla keskushermostoa rappeuttava sairaus alkoi heikentää Mäkisen työkykyä eikä hän saanut enää valmiiksi kunnianhimoista hankettaan suomalais-ugrilaisesta romaanista.


title: Erkki Mäkinen

text: Erkki Mäkinen oli myös lauluntekijä. Tunnetuimmat hänen sanoittamansa laulut ovat Liehuva liekinvarsi ja Neidonryöstö jotka hän teki yhteistyössä säveltäjä Jukka Siikavireen kanssa. Molemmat olivat myös euroviisuehdokkaina, "Neidonryöstö" Kirkan esittämänä vuonna 1976 ja "Liehuva liekinvarsi" Markku Blomqvistin esittämänä vuotta myöhemmin.


title: Baltika

text: Baltika () () on venäläinen panimoyritys, joka aloitti toimintansa marraskuussa 1990. Baltika on Itä-Euroopan suurin ja Euroopan toiseksi suurin panimo Heinekenin jälkeen. Vuonna 1992 yritys yksityistettiin osakeyhtiöksi ja omistajiksi tuli 28 organisaatiota ja 2 000 yksityishenkilöä. Yrityksen suurin osakkeenomistaja on nykyään 85 %:n omistusosuudella Baltic Beverages Holding -yhtiö, joka on Carlsbergin tytäryhtiö.


title: Baltika

text: Baltic Beverages Holding oli alun perin suomalaisen Hartwallin ja norjalaisen Orklan yhteisyritys. Orklan osuus siirtyi sittemmin Carlsbergille ja Hartwall myytiin vuonna 2002 skotlantilaiselle Scottish & Newcastle -panimoyritykselle. Heineken ja Carlsberg ostivat yhdessä Scottish & Newcastlen vuonna 2008 ja jakoivat sen tytäryhtiöt keskenään. Tällöin Baltic Beverages Holding siirtyi kokonaan Carlsbergin omistukseen.


title: Baltika

text: Baltika-oluita on saatavana ainakin seuraavina vahvuuksina:


title: Stephen Ireland

text: Stephen Ireland (s. 22. elokuuta 1986 Cobh, Irlanti) on irlantilainen jalkapalloilija, joka edustaa Englannin Valioliigassa pelaavaa Stoke Cityä. Hän on pelipaikaltaan keskikenttäpelaaja.


title: Stephen Ireland

text: 14-vuotiaana Manchester Cityyn liittynyt Ireland pelasi ensi kerran edustusjoukkueessa 18. syyskuuta 2005 ottelussa Bolton Wanderersia vastaan. Hänestä tuli nopeasti joukkueen yksi avainpelaajista. Hän pelasi Cityn edustusjoukkueessa viisi kautta. Kaudella 2008–2009 hän teki yhdeksän valioliigamaalia ja hänet valittiin Cityn kauden pelaajaksi.


title: Stephen Ireland

text: Ireland siirtyi elokuussa 2010 Aston Villaan 9,7 miljoonan euron siirtosummalla. Tammikuussa 2011 hän siirtyi lainalle Newcastleen, mutta oli keväällä kolme kuukautta sivussa reisilihasvamman vuoksi. Useat muutkin loukkaantumiset ovat varjostaneet hänen uraansa vuodesta 2010 alkaen. Syyskuussa 2013 hän siirtyi lainasopimuksella Stoke Cityyn, ja siirto vakinaistettiin tammikuussa 2014.


title: Stephen Ireland

text: Ireland valittiin Steve Stauntonin valmentamaan Irlannin maajoukkueessa helmikuussa 2006. Ensimmäisen maalinsa hän teki 7. lokakuuta 2006 2–5 tappio-ottelussa Kyprosta vastaan. Irelandin 24. maaliskuuta 2007 EM-karsintaottelussa Walesia vastaan tekemä maali oli jo hänen kolmas neljässä maaottelussa.


title: Stephen Ireland

text: Syyskuussa 2007 Ireland väitti Irlannin valmentaja Steve Stauntonille, että hänen isoäitinsä on kuollut, voidakseen jättää väliin Irlannin EM-karsintaottelun Tšekkiä vastaan. Kun Staunton sai selville, että isoäiti on elossa, Ireland väitti kyseessä olleen hänen toisen isoäitinsä. Tämäkin oli kuitenkin elossa. Todellisuudessa Ireland halusi viettää aikaa tyttöystävänsä kanssa, joka oli juuri saanut keskenmenon. Ireland ei ole tämän jälkeen pelannut Irlannin maajoukkueessa.


title: Rukoushuone

text: Rukoushuone on hengellisiä tilaisuuksia varten tarkoitettu rakennus.


title: Rukoushuone

text: Evankelisluterilaisessa kirkossa rukoushuone on kirkkoa ja myös kappelia vaatimattomampi rakennus, jota ei ole vihitty kirkoksi ja jolla ei ole omaa pappia tai kappalaista. Myös herätysliikkeiden kokoontumistiloista käytetään usein nimitystä rukoushuone. Ortodoksisesta rukoushuoneesta käytetään nimitystä tsasouna tai kappeli. Nimitys on lähinnä tunteenomainen: tsasouna mielletään useimmiten klassiseksi puurakenteiseksi, lähinnä karjalaistyyppiseksi rukoushuoneeksi kun kappeli taas on lähinnä kivirakennus. Esimerkiksi Helsingin ortodoksisen seurakunnan hautausmaan vanhempaa pyhäkköä ei koskaan sanota tsasounaksi vaan aina kappeliksi.


title: Lapintakka

text:
Lapintakka on alkeellinen takka, jollaisia on rakennettu mm. Lapissa. Lapintakan tulisija on rakennettu pystyyn nostetuista laakakivistä ja siinä on korkea tulipesä, josta savu nousee suoraa savupiippua ulos. Takka on rakennettu hirsisen aluskehikon päälle, samoin kuin kotanuotiossakin.
Lapintakka muistuttaa kantoa, jonka juuressa on poltettu nuotiota.


title: Turun biotekniikan keskus

text: Turun biotekniikan keskus (, ) on Turun yliopiston ja Åbo Akademin yhteinen erillislaitos. Se on perustettu vuonna 1992 ja sen palveluksessa työskentelee tai opiskelee noin 40 työntekijää ja 150 tutkijaa.


title: Turun biotekniikan keskus

text: Tutkimusaiheet Turun biotekniikan keskuksen tutkimusryhmissä painottuvat etenkin soluviestintään.


title: Turun biotekniikan keskus

text: Laitoksen mukaan sillä on kolme tärkeää tehtävää:


title: Turun biotekniikan keskus

text: Turun biotekniikan keskuksen johtajana toimii professori Riitta Lahesmaa Turun yliopistosta.


title: Nõmme

text: Nõmme on omakotitalovaltainen kaupunginosa Tallinnan eteläosassa. Asukkaita siellä on noin 38 351 (1.12.2010). Mustamäe ja Nõmme muodostavat Viron riigikogun vaalien vaalipiirin numero kolme, josta valitaan yhteensä kahdeksan kansanedustajaa Viron 101-jäseniseen parlamenttiin.


title: Nõmme

text: Nõmme jakautuu 10 asuinalueeseen, jotka ovat Hiiu, Kivimäe, Laagri, Liiva, Männiku, Nõmme, Pääsküla, Rahumäe, Raudalu ja Vana-Mustamäe.


title: Nõmme

text: Asukasluvun kehitys vuosina 2003–2015:


title: Nõmme

text: Vuoden 2011 väestönlaskennan mukaan Nõmmessä oli , joista () oli virolaisia, () venäläisiä ja () muita kansallisuuksia.


title: Nõmme

text: Toisen maailmansodan aikana Nõmmessä oli Suomen Ilmavalvontapataljoona 1:n (IvP 1) 19. joulukuuta 1942 perustama 44. Radio- ja ilmavalvontakomppania (44. Rad- ja IvK), jonka tehtävänä oli toimia osana Suomen ilmavalvontaa tarkkaillen neuvostolentokoneiden Suomeen suuntautuvia lentoja. Yksikön nimi on ollut pelkistetysti myös pelkkä ”44”. Sen kenttäpostin peiteluku oli 9199 ja posti kulki kenttäpostikonttori 7:n kautta. Suomen tehtyä aselevon Neuvostoliiton kanssa komppania palasi Suomeen 5. syyskuuta 1944.


title: Nõmme

text: Komppanialla oli Nõmmessä saksalaisten kanssa viesti- ja yhteysesikunta. Komppania, joka todennäköisesti oli kirjavahvuudeltaan komppaniaa vähäisempi, ylläpiti valvonta-asemia Pranglissa, Jumindassa, Lehtipea/Kurgalovossa, Naissaaressa, Kuunapuussa, Kiviõlissä, Vaindlo/Loksassa sekä Aegnassa, joka lakkautettiin 1943.


title: Nõmme

text: Ilmavalvonnan lisäksi komppanian sotapäiväkirjassa on merkintöjä luutnantti Vilho Helanen-nimisen Karjala-aktivistin vierailuista, mikä antaa viitteitä siitä, että komppania olisi voinut liittyä jotenkin myös inkerinsuomalaisten evakuointiin Suomeen. Komppanialla oli vuokrattuna myös Tallinnasta kaupungilta asuntoja, mikä on saattanut liittyä saksalaisten kanssa hankaluuksiin joutuneiden virolaisten Suomeen auttamiseen. Komppanian päällikkönä ja yhteysupseerina oli 17. helmikuuta 1944 – 20. kesäkuuta 1944 viroa osaava lentäjävänrikki Pentti Taavitsainen. Hänen isoäitinsä oli Konstantin Pätsin lähisukulainen. Sotapäiväkirjan mukaan jo 1. maaliskuuta 1944 saksalaiset upseerit olivat pelänneet Suomen tekevän erillisrauhan Neuvostoliiton kanssa. Taavitsainen järjesti lentomestari Oiva Tuomisen paluun Suomeen lentokoneineen 8. maaliskuuta 1944 Laxbergin lentokentälle tapahtuneen pakkolaskun jäljiltä.


title: Nõmme

text: Taavitsainen raportoi Neuvostoliiton ilmavoimien suorittamat suurpommitukset 9. maaliskuuta – 10. maaliskuuta 1944 Suomeen. Tuhot olivat valtaisat verrattuna Helsingin samana vuonna kokemiin vahinkoihin, koska Helsingillä oli vahva ilmapuolustus. Taavitsainen jatkoi palvelusta Täydennyslentolaivue 35:ssä 24. marraskuuta 1944 saakka. Hänet tuomittiin Etelä-Pohjanmaan sotilaspiirin kenttäoikeudessa 21. marraskuuta 1944 kahden kuukauden vankeuteen yksin teoin tehdystä avunannosta Suomen rajojen ylisulkemisesta annettujen määräysten rikkomisesta ja tahallisesta palvelusvelvollisuuden rikkomisesta. Valtiollinen poliisi kiinnostui myös Taavitsaisen mahdollisesta muusta toiminnasta ja hän siirtyi perheineen Sveitsiin 1947. 4. kesäkuuta 1973 Taavitsainen ylennettiin reservissä luutnantiksi ja hän kuoli 1. tammikuuta 2004.


title: David Hewlett

text: David Ian Hewlett (s. 18. huhtikuuta 1968, Redhill, Iso-Britannia) on kanadalainen näyttelijä ja internetyrittäjä.


title: David Hewlett

text: Hewlettin näyttelijänura alkoi hänen high school -aikoinaan Torontossa, kun hän näytteli opiskelijoiden filmiprojekteissa. Hän jätti high schoolin kesken keskittyäkseen näyttelemiseen ja tietokoneiden parissa työskentelyyn. Hän esiintyi monissa pienen budjetin elokuvissa ja näyttäytyi myös useissa televisiosarjoissa. Vuonna 1996 Hewlett sai ensimmäisen isomman roolinsa suositussa kanadalaissarjassa "Traders". Vuonna 1997 Hewlett näytteli kauhu-/sci-fielokuvassa "Kuutio". Vuonna 2001 hän muutti vaimonsa Soo Garayn kanssa Los Angelesiin edistääkseen molempien näyttelijänuraa. Hewlett ja Garay erosivat vuonna 2004.


title: David Hewlett

text: Hewlett on kuvaillut itseään tietokonenörtiksi ja scifi-faniksi. Doctor Who -sarja sytytti aikoinaan hänessä kiinnostuksenkipinän scifiä kohtaan, ja asuessaan nuoruudessaan Englannissa hän kuvasi ystäviensä kanssa scifi-tarinoita filminauhalle. Niinpä vieraileva rooli tohtori Rodney McKayna scifi-sarjassa "Tähtiportti" ja tästä kehittynyt pysyvä rooli sisarsarjassa "Stargate Atlantis" ovat olleet mieluisia.


title: David Hewlett

text: Hewlett asui kihlattunsa Jane Loughmanin kanssa Washingtonin osavaltiossa lähellä Kanadan rajaa, josta hänen oli helppo matkata "Atlantiksen" kuvauksiin Vancouveriin. Pariskunnalla on myös koira Mars, joka näytteli pääosaa heidän vuonna 2006 ohjaamassaan mustan huumorin elokuvassa "A Dog's Breakfast". Jane synnytti pariskunnan ensimmäisen lapsen, Sebastian Flynn Loughman Hewlettin, 6. lokakuuta 2007. 21. kesäkuuta 2008 David ja Jane Warwick avioituivat Warwick Castlessa, Warwickissa, Englannissa.


title: David Hewlett

text: Hewlettilla on kolme nuorempaa sisarta, joista yksi työskenteli aikoinaan hänen internetyrityksessään ja toinen, Kate Hewlett, esiintyi vierailevana tähtenä "Atlantiksessa" esittäen Rodney McKayn sisarta.


title: Kristuksen ylösnousemuksen katedraali

text:
Kristuksen ylösnousemuksen katedraali () eli Verikirkko (, "Kirkko veren päällä") on Pietarissa sijaitseva ortodoksinen kirkkorakennus. Kirkko rakennettiin Aleksanteri III:n käskystä vuosina 1883–1907 Gribojedovin kanavan varrelle paikalle, jolla hänen isänsä ja edeltäjänsä Aleksanteri II murhattiin vuonna 1881. Uusbysanttilaista tyyliä edustavan, arkkitehti Alfred Parlandin suunnitteleman kirkon arkkitehtonisena esikuvana oli Moskovan kuuluisa Pyhän Vasilin katedraali.
Kristuksen ylösnousemisen katedraalin hallinnollinen asema sisäministeriön alaisuudessa oli poikkeuksellinen, sillä se oli Iisakin kirkon ja Kristus Vapahtajan katedraalin ohella yksi harvoista Venäjän keisarikunnan kirkoista, joita ylläpidettiin yksinomaan valtion varoin. Katedraali oli omistettu "marttyyritsaari" Aleksanteri II:n muistolle eikä siellä toimitettu lainkaan tavanomaisia jumalanpalveluksia tai kastetilaisuuksia, vain päivittäisiä panihidoja keisarivainajan muistoksi.


title: Kristuksen ylösnousemuksen katedraali

text: Keisari Aleksanteri II menehtyi terrori-iskussa saamiinsa vammoihin 1. maaliskuuta 1881 Talvipalatsissa. Heti kuolemaa seuranneena päivänä Pietarin kaupunginduuman edustajat lähestyivät uutta keisaria, jotta edesmenneelle tsaarille saataisiin muistomerkki attentaatin tapahtumapaikalle. Aleksanteri III ilmoitti tahdokseen, että muistomerkin sijasta paikalle pystytettäisiin kirkkorakennus. Muistokirkon rakentamiseksi julistettiin kutsukilpailu, mutta ensimmäisen kierroksen työt eivät kelvanneet Aleksanteri III:lle, koska ne "eivät olleet riittävän venäläiskansallisia". Toisen kutsukierroksen voittajaksi huhtikuussa 1882 selvisi Alfred Parlandin ja arkkimandriitta Ignatin (Malyšev) yhteinen viisikupolinen ehdotus. Kellotorni oli suunnitelmassa piirretty Katariinan (nykyään Gribojedovin) kanavan toiselle puolelle erilleen pyhätöstä.


title: Kristuksen ylösnousemuksen katedraali

text: Kirkon peruskivi muurattiin 6. lokakuuta 1883. Rakennussuunnitelmat muuttuivat työn kestäessä oleellisesti, eikä Ignati osallistunut enää niihin, joten lopullinen kirkko on yksinomaan Parlandin käsialaa. Kirkon rakennustyöt osoittautuivat hankaliksi läheisen kanavan vuoksi, ja kirkkoa rakennettiinkin 24 vuotta.


title: Kristuksen ylösnousemuksen katedraali

text: Kirkko edusti aikansa viimeisintä tekniikkaa - valaistus oli alusta alkaen sähköinen (hehkulamppuja oli 1 689 kappaletta) ja lämmitys hoidettiin valurautaisilla vesipattereilla ja seiniin kätketyillä höyrykanavilla, jota tarkoitusta palveli kaksi kellariin sijoitettua öljykattilaa.


title: Kristuksen ylösnousemuksen katedraali

text: Metropoliitta Antoni vihki valmistuneen kirkon käyttöön 19. elokuuta 1907 keisari Nikolai II:n ja korkeimman papiston läsnä ollessa.


title: Kristuksen ylösnousemuksen katedraali

text: Venäjän vallankumouksen jälkeen pääsy kirkkoon sallittiin kaikille, sillä siitä tehtiin tavallinen seurakuntakirkko. Aiemmin kirkossa oli toimitettu ainoastaan sielunmessuja eli litanioita, parastaaseja ja panihidoja Aleksanteri II:lle. Muutos valtiovallan ylläpitämästä muistokirkosta oli pakon sanelema, sillä kirkon omaisuuden siirryttyä valtiolle ja julkisen rahoituksen loputtua varat kirkon ylläpitoon ja henkilökunnan palkkoihin oli kerättävä seurakunnan jäseniltä.


title: Kristuksen ylösnousemuksen katedraali

text: Iisakin kirkon sulkemisen jälkeen Verikirkko sai joksikin aikaa katedraalikirkon arvon, mutta 30. lokakuuta 1930 tehtiin päätös katedraalin sulkemisesta, joka astui voimaan 17. marraskuuta, ja kirkollinen toiminta loppui. Kirkko jäi tyhjilleen ja lämmittämättä, sillä sen tiloihin suunniteltua ateismin museota ei koskaan toteutettu. Kirkon poikkeuksellisen hieno sisäkoristelu alkoi kosteudessa nopeasti rapistua. Lopulta alueneuvosto antoi käskyn rakennuksen purkamisesta, joka oli kaavailtu vuodeksi 1941. Toisen maailmansodan syttyminen kuitenkin pelasti kirkon purkamiselta.


title: Kristuksen ylösnousemuksen katedraali

text: Leningradin piirityksen aikana rakennusta käytettiin ruumishuoneena ja sodan jälkeen oopperan kulissivarastona. Verikirkko suojeltiin 1968, ja 1971 se luovutettiin osaksi Iisakin kirkon museota. Kunnostustyöt aloitettiin 1970-luvulla, ja ne kestivät yli 25 vuotta. Kirkko avattiin museona vierailijoille 19. elokuuta 1997. Vasta 3. toukokuuta 2004 kirkossa suoritettiin ensimmäinen hengellinen toimitus sen sulkemisen jälkeen. Liturgian toimitti Pietarin ja Laatokan metropoliitta Vladimir.


title: Kristuksen ylösnousemuksen katedraali

text: Kirkko veren päällä edustaa uusbysanttilaista tai "venäläistä" kertaustyyliä, joka oli pääasiallisin tyyli Venäjällä 1800-luvun jälkipuoliskolla ja 1900-luvun alussa. Katedraalissa on yhdeksän kullattua tai emaloitua sipulin muotoista kupolia, ja sen korkeus on 81 m. Sisään mahtuu 1 600 sanankuulijaa. Kirkko on rakennettu tiilestä, joka on paikoittain verhoiltu graniitilla, marmorilla, värillisillä kaakeleilla ja mosaiikeilla. Kirkon kuvakoristelun suunnittelu on Viktor Vasnetsovin, Mihail Nesterovin, Andrei Rjabuškinin ja Nikolai Harlamovin työtä, mutta lopulliset seinämaalaukset toteutettiin mosaiikkeina. Mosaiikkien kokonaispinta-ala on yli 7 000 m².Katedraalin ensimmäiseksi kirkkoherraksi nimitetty Leporski oli Pietarin hengellisen akatemian opettaja. Hänen seuraajansa Verjužski tuomittiin "joosefilaisten" tukemisesta kymmeneksi vuodeksi vankeuteen, mutta hänet vapautettiin kahden vuoden jälkeen. Katedraalin viimeiseksi kirkkoherraksi jäi Sovetov, joka hoiti virkaa joulukuusta 1929 18. marraskuuta 1930 saakka.


Merenkulkualan koulutus- ja tutkimuskeskus on Turun yliopiston erillislaitos. Laitos perustettiin vuonna 1980 ja liitettiin Turun yliopistoon erillislaitokseksi vuonna 1984. Keskuksen tehtävänä on tuottaa tutkimus- ja kehittämispalveluja ja ylläpitää merenkulkualan erikoiskirjastoa.


title: Merenkulkualan koulutus- ja tutkimuskeskus

text: Merenkulkualan koulutus- ja tutkimuskeskuksen toimitilat sijaitsevat Turun World Trade Centerissä. Lisäksi laitoksella on kaksi alueellista yksikköä, jotka sijaitsevat Porissa ja Raumalla.


title: Jaakko Ruha

text: Jaakko Ruha (s. 17. kesäkuuta 1982 Sodankylä) on suomalainen entinen lumilautailija.


title: Jaakko Ruha

text: Jaakko Ruha aloitti lumilautailun 9-vuotiaana Luostolla Sodankylässä. Jaakko Ruha on menestynyt big airin maailmancupissa sijoittuen lukuisille mitalisijoille, mutta parhaimmiksi saavutuksiksi voidaan laskea ensimmäinen sija Stonehamissa, Kanadassa vuonna 2004 sekä Tandådalenissa, Ruotsissa vuonna 2005. Maailmancupin lopulliset sijoitukset olivat kolmas sija 2004, kolmas sija 2005, neljäs sija 2006 ja kolmas sija 2007.


title: Jaakko Ruha

text: Jaakko Ruha vietti lapsuutensa ja varhaisnuoruutensa Alakitisessä Sodankylässä, kunnes muutti 16-vuotiaana Sodankylän kirkonkylään. Nykyään hän asuu Rovaniemellä.


title: Yrjö Räisänen

text: Kaarlo Yrjö Räisänen (pakinoitsijanimimerkki Sasu Punanen) (16. helmikuuta 1888 Kuopio – 18. kesäkuuta 1948 Helsinki) oli suomalainen toimittaja ja vasemmistolainen poliitikko, joka edusti ensin sosialidemokraattista puoluetta (SDP), mutta siirtyi välirauhan aikana ”kuutosiin” ja sodan jälkeen Suomen kansan demokraattiseen liittoon (SKDL). Nimimerkillä "Sasu Punanen" Kirjoittanut Räisänen oli aikansa mahdollisesti tunnetuin suomalainen poliittinen pakinoitsija.


title: Yrjö Räisänen

text: Räisäsen vanhemmat olivat kuopiolainen satulaseppä Kaarlo Räisänen ja Riitta Sutinen. Yrjö Räisänen kävi Kuopion lyseota vuosina 1901–1909, mutta joutui keskeyttämään oppikoulun seitsemännellä luokalla sairastelun vuoksi. Hän omaksui jo kotoa sosialidemokraattisen aatemaailman ja aloitti uransa itseoppineena lehtimiehenä Kuopiossa, missä työskenteli 1909–1914 Savon Työmies -lehdessä ensin aputoimittajana, sitten toimitussihteerinä ja lopulta vt. päätoimittajana. Oltuaan jonkin aikaa toimittajana Sanantuoja-lehdessä Iisalmessa ja toimitussihteerinä Vapaa Sana -lehdessä Vaasassa Räisänen siirtyi 1917 Helsinkiin, jossa hänestä tuli puolueen pää-äänenkannattajan, Työmies-lehden toimitussihteeri. Samana vuonna hän meni myös naimisiin Kerttu-Liisa Savolaisen kanssa. Sisällissodan jälkeen Työmiehen jatkajaksi perustettiin Suomen Sosialidemokraatti, jossa Räisänen jatkoi toimitussihteerinä ja sen jälkeen pakinoitsijana nimerkillä "Sasu Punanen". Vuosina 1919–1935 hän oli myös SDP:n pilalaheti Kurikan päätoimittaja.


title: Yrjö Räisänen

text: Nimen "Sasu Punanen" Räisänen oli ottanut eräästä Juhani Ahon lastusta. Räisäsen pakinat olivat aluksi satunnaisia, mutta vuodesta 1923 alkaen hänellä oli päivittäinen palsta otsikolla ”Mitä Sasulle kuuluu”. ”Sasun” tavaramerkkinä oli vuolaasti etenevä teksti, itsetietoinen savolainen huumori ja sekä omien että vastustajien terävä arvostelu. Pakinoitsijan uransa alkuvuosina Räisänen tuki silloisen puoluejohtajan Väinö Tannerin linjaa SDP:ssä ja arvosteli kommunisteja lähes yhtä kipakasti kuin oikeastoakin, mutta 1920-luvun mittaan hänen linjansa muuttui vasemmistolaisemmaksi ja hän siirtyi puolueen vasemmisto-oppositiota edustaneen Väinö Huplin tukijaksi. Räisänen arvosteli Tannerin toimintaa pääministerinä vuonna 1927. Erityisen ankarasti hän tuomitsi sen, että Tanner otti 16. toukokuuta 1927 – porvarien juhlapäivänä, joka muistutti vasemmistoa sisällissodan katkerasta lopusta – virkaatekevänä tasavallan presidenttinä vastaan suojeluskuntalaisten paraatin. Seuraavan vuosikymmenen kuluessa miesten välit tulehtuivat täysin sovittamattomiksi, mihin oli syinä sekä aatteelliset erimielisyydet että henkilökohtaiset antipatiat. Lopullisen välirikon jälkeen Räisänen erotettiin Suomen Sosialidemokraatista syksyllä 1939.


title: Yrjö Räisänen

text: Räisänen oli eduskunnan jäsenenä Kuopion läänin läntisestä vaalipiiristä valittuna vuodesta 1930 alkaen. Vuonna 1940 hän liittyi SDP:stä eronneen vasemmisto-opposition perustamaan Sosialistiseen eduskuntaryhmään ja ryhtyi ryhmän julkaiseman Vapaa Sana -lehden toimittajaksi. Tästä seurasi syyskuussa 1940 erottaminen SDP:stä ja vuotta myöhemmin pidätys muun kuutosryhmän mukana. Helmikuussa 1942 Turun hovioikeus tuomitsi hänet poliittisessa oikeudenkäynnissä heiveröisellä näytöllä neljäksi vuodeksi kuritushuoneeseen valtiopetoksen valmistelusta. Jatkosodan päätyttyä hänet vapautettiin ja hän sai kansanedustajan paikkansa takaisin. Hän myös jatkoi uudelleen perustetun Vapaan Sanan toimittajana.


title: Yrjö Räisänen

text: Vuodesta 1945 kuolemaansa saakka Räisänen oli SKDL:n kansanedustajana. SKDL:n sisällä hän kuului Sosialistiseen Yhtenäisyyspuolueeseen (SYP), jonka äänenkannattajan Vapaan Pohjolan sivuilla Sasun pakinat jatkoivat ilmestymistään. Hyökkäyksiä Väinö Tanneria vastaan Räisänen jatkoi sodan jälkeenkin. Hänet nimitettiin Alkon toimistopäälliköksi 1944 ja apulaisjohtajaksi 1947. Hän kuoli yllättäen kesäkuussa 1948.


title: Yrjö Räisänen

text: Räisänen kuului myös vuodesta 1930 alkaen Helsingin kaupunginvaltuustoon ja vuosina 1931–1934 myös kaupunginhallitukseen sekä useiden järjestöjen hallituksiin.


title: Harri Nousiainen

text: Harri Nousiainen (s. 1974 Hanko) on suomalainen näyttelijä. Hän opiskeli Teatterikorkeakoulussa teatteritaiteen maisteriksi 1999–2003, missä hänen lopputyönsä nimi oli "Siedä". Nousiainen on kiinnitettynä näyttelijänä Suomen Kansallisteatterissa ja vieraillut mm. Hämeenlinnan kesäteatterissa ja Lahden kaupunginteatterissa.


title: Harri Nousiainen

text: Nousiainen on Suomen Kansallisteaatterin vakituinen näyttelijä ja näytellyt mm. seuraavissa näytelmissä ja rooleissa


title: Jukka Mäkelä

text: Jukka Mäkelä -nimisiä tunnettuja henkilöitä:


title: Päivi Istala

text: Päivi Kaarina Istala (ent. Istala-Vilpponen; s. 31. maaliskuuta 1947 Imatra) toimi toimittajana Yleisradiossa vuodesta 1967 vuoteen 2011. Hän valmistui dramaturgiksi Teatterikoulun korkeakouluosastosta vuonna 1971 ja on toiminut Kemin kaupunginteatterin ohjaajana vuosina 1975–1981. Hänelle on myönnetty muun muassa tiedonjulkistamisen valtionpalkinto, Hella-palkinto, Zonta-järjestön Naisen teko-kunniamaininta ja Suomen Valkoisen Ruusun ansioristi. Istala jäi eläkkeelle tammikuun 2011 lopussa ja julkaisi muistelmansa "Ristivetoa ja muita kertomuksia elämästä."Kahden ensimmäisen ohjelman tunnussävelenä käytettiin perulaisen Los Incas -yhtyeen sävelmää ”Munahuanqui”, joka herätti erityistä ihastusta ja sai monet kuuntelemaan ohjelmia.